PH-BN semakin hilang sokongan Melayu selepas dakwa Muhyiddin, kata penganalisis

Penganalisis politik berkata pendakwaan terhadap Pengerusi Perikatan Nasional (PN) Muhyiddin Yassin akan menarik lebih banyak sokongan Melayu kepada blok pembangkang selain sokongan luar bandar terhadap kerajaan pimpinan Anwar Ibrahim dijangka semakin melemah.
James Chin dari University of Tasmania Australia berkata keadaan ini terutamanya melibatkan sokongan orang Melayu yang sudah pun meninggalkan Umno kerana membenci presidennya Ahmad Zahid Hamidi dan bekas perdana menteri Najib Razak.
Bagaimanapun, kata Chin dari aspek komuniti Melayu yang menyeluruh, mereka sedang mengamati dan mengambil pendirian untuk meneliti perkembangan kes-kes mahkamah terdekat terlebih dahulu.
"Mereka sedang meneliti perkembangan ini dan mendengar apa yang dikatakan mengenai pendakwaan politik.
"Tetapi pendiriannya lebih menjurus kepada pendirian ‘tunggu dan lihat’. Saya tidak rasa komuniti sudah membuat keputusan muktamad buat masa ini," katanya kepada MalaysiaNow.
Sejak dua minggu lalu, senario politik Malaysia menyaksikan beberapa ahli politik pembangkang tersenarai untuk didakwa ke mahkamah berhubung dakwaan penyelewengan yang dikaitkan dengan JanaWibawa, program pasca Covid-19 untuk membantu kontraktor Bumiputera.
Muhyiddin merupakan perdana menteri selama 17 bulan antara 2020 dan 2021, didakwa atas enam pertuduhan berkait salah guna kuasa dan pengubahan wang haram di Mahkamah Sesyen Kuala Lumpur, dengan pertuduhan ketujuh dibacakan di Mahkamah Shah Alam.
Bercakap kepada media selepas pertuduhan minggu lalu, Muhyiddin menyifatkan ianya merupakan pendakwaan terpilih dan satu bentuk penganiayaan politik terancang.
Sementara itu, seorang profesor dari Institut Kajian Etnik (Kita) Universiti Kebangsaan Malaysia, Shamsul Amri Baharuddin pula berpandangan pendakwaan terhadap ahli Parlimen Pagoh jelas menunjukkan Zahid dan Anwar saling bantu membantu antara satu sama lain.
"Anwar jadi PM10 semata-nata atas sokongan Zahid.
"Hutang Anwar pada Zahid bertimbun. Masih belum habis dibayar.
"Menyelamatkan Zahid digodam RoS baru satu kes. Ada 48 kes lagi," katanya kepada MalaysiaNow merujuk kepada surat tular menyatakan usul tambahan dalam Perhimpunan Agung Umno tahun lalu yang menghalang pertandingan jawatan presiden dan timbalan presiden sebagai tidak sah.
Shamsul turut mempersoalkan Suruhanjaya Pencegahan Rasuah Malaysia (SPRM) dalam mengendalikan kes Muhyiddin dengan membandingkan tempoh masa yang diambil oleh agensi itu ketika menyiasat kes 1MDB beberapa tahun lalu.
Katanya, SPRM mengambil waktu selama setahun lebih dalam persediaan kes 1MDB dan heret Najib ke mahkamah.
Bagaimanapun, agensi itu kini hanya memerlukan waktu tiga bulan dalam persediaan kes JanaWibawa dan bawa Muhyiddin ke mahkamah.
"Tindakan ini memperkukuh keakraban politik dalam Bersatu dan PN.
"Rakyat jauh lebih bijak dari pemimpin PKR dan BN (Barisan Nasional). Dalam PRN (pilihan raya negeri) nanti, senjata makan tuan.
"Yang menariknya semuanya tokoh-tokoh yang terlibat adalah bekas anak murid sekolah politik Umno dan Barisan Nasional (BN).”
Kerajaan Anwar akan tumbang?
Ketika ditanya sama ada pendakwaan terburu-buru terhadap pemimpin politik pembangkang boleh mencetuskan usaha menumbangkan kerajaan kerana ikrar mereka untuk menjadi "pembangkang yang telus" tidak mendapat kerjasama Anwar dan Zahid.
Chin meramalkan ianya sukar untuk menumbangkan kerajaan buat masa kini disebabkan beberapa faktor.
Terutamanya, kata Chin memandangkan sambutan hari raya Aidilfitri makin dekat akan menyukarkan PN untuk "bergerak".
"Saya rasa pendirian secara umum bagi semua pihak sama ada kerajaan atau pembangkang ialah tiada keperluan untuk mengambil apa-apa langkah kerana pilihan raya di enam negeri semakin hampir.
"Di situ kita akan lihat pihak mana akan raih sokongan orang Melayu."
Terdahulu, Wan Saiful Wan Jan yang juga ahli Parlimen Tasek Gelugor serta seorang lagi pemimpin parti ditahan dan didakwa SPRM.
Pendakwaan Muhyiddin pula dilihat memanaskan lagi suhu politik negara.
Kerajaan Anwar diramal berdepan tindak balas negatif ketika pentadbirannya melakukan pendakwaan terhadap Muhyiddin, tiga bulan selepas Pilihan Raya Umum ke-15 (PRU15).
Anwar sebelum ini menafikan sekeras-kerasnya dakwaan terhadap Muhyiddin dilakukan atas tujuan politik sebaliknya dilaksanakan sepenuhnya oleh agensi penguatkuasaan undang-undang, SPRM.
Pemimpin PN sebelum ini memberi amaran pentadbiran Anwar akan melakukan penahanan secara besar-besaran bagi memburuk-burukkan pemimpinnya menjelang Pilihan Raya Negeri (PRN) di enam negeri di mana lima daripadanya mempunyai jumlah pengundi Melayu yang besar.
Pada PRU15, kerajaan Pakatan Harapan (PH)-BN hilang undi Melayu kepada PN.


Puad enggan mohon maaf kerana dikatakan memfitnah PM

Bekas timbalan menteri, Mohd Puad Zarkashi tidak akan memohon maaf kepada Perdana Menteri Muhyiddin Yassin kerana dikatakan memfitnah berhubung peraturan kuarantin tiga hari untuk menteri.Ahli Majlis Kerja Tertinggi Umno itu mengesahkan menerima surat tuntutan daripada peguam Muhyiddin dan berkata ia jelas adalah percubaan untuk mendiamkan pengkritik perdana menteri.Surat tuntutan itu mendesak Puad menurunkan posting di Facebook bertarikh 9 Februari atas nama “Dr Mohd Puad Zarkashi”, dan memberinya tempoh tujuh hari untuk mematuhi tuntutan itu.Puad berkata beliau hanya meminta penjelasan berkenaan peraturan kuarantin tiga hari untuk menteri yang pulang dari luar negara kerana ia isu yang membabitkan kepentingan awam.“Saya tidak mahu dibuli oleh Muhyiddin seperti mana Umno dibuli,” kata Puad dalam tulisannya di Facebook.“Sebagai individu, saya ada hak kebebasan bersuara dan saya tidak akan minta maaf atau memadam post Facebook saya.”Puad berkata beliau membuat keputusan untuk melawan di mahkamah kerana itu akan memberinya peluang bersama rakyat menentang “pilih kasih” berkenaan isu kuarantin.“Saya hanya mempersoalkan dan minta penjelasan. Jika mereka hendak saman saya kerana perkara ini, lebih adil jika kita ke mahkamah.”Muhyiddin menghantar surat tuntutan itu minggu lalu mendesak permohonan maaf secara terbuka daripada Puad dan ganti rugi RM10 juta kerana memfitnahnya.


Lepas PRU15, apa cerita politik orang muda?

Segelintir pengundi belia dan kali pertama pada Pilihan Raya Umum ke-15 (PRU15) tidak lagi mempercayai agenda politik anak muda yang diuar-uarkan oleh beberapa pihak sewaktu musim berkempen.
Bagi mereka, idea bahawa "semua perkara berkaitan politik, anak muda perlu ambil peduli” tidak lagi relevan selepas pilihan raya memandangkan mereka yang lantang memperjuangkan idea itu tidak lagi kedengaran.
Pelajar jurusan pergigian tahun pertama Akmal Hashim berkata tiada khabar berita dan perkembangan terkini mengenai politik anak muda selepas mengundi.
Situasi itu katanya, hanya membuktikan kempen dan agenda politik muda hanyalah taktik mudah memancing undi golongan belia.
"Ada seorang ahli Parlimen itu, tak perlu namakanlah ramai yang kenal. Siap tubuh parti nama Muda, dia lah paling hero sekali politik muda.
"Lepas PRU tak ada apa pun. Main TikTok pun dengan kucing, kawan-kawan dia sahaja.
"Apa khabar dengan politik muda yang dicanang tu?" katanya kepada MalaysiaNow ketika ditemui di restoran makanan segera di Petaling Jaya, Selangor.
Dalam pada itu, rakan Akmal pula berkata, dia membesar dalam keluarga yang tidak gemar bercakap soal politik.
Bagaimanapun, Jack Lim, 19 tahun berkata dia keluar daripada kebiasaan itu dan mula mengambil tahu serba serbi tentang politik.
Tanpa dia sedar, dia mula meminati politik apabila didedahkan dengan video-video media sosial yang memperjuangkan idea anak muda.
Tetapi kini, katanya, tiada apa yang berlaku.
"Mungkin kita sudah kena tipu," katanya kepada Akmal disusuli ketawa.
Atas sebab itu, katanya, tidak menghairankan apabila ramai rakan-rakan sebaya mereka berkata politik orang muda adalah retorik bukannya satu bentuk perjuangan.
Undi belia menarik perhatian baru pada PRU15 selepas pindaan Perlembagaan untuk menurunkan umur dan daftar pemilih secara automatik.
Perkembangan itu menyaksikan bilangan pengundi meningkat kira-kira 6 juta orang sejak pilihan raya umum pada 2018.
Kini, pengundi di bawah usia 40 tahun merupakan kohort pengundi terbesar dalam sistem pilihan raya negara.
Bagaimanapun, ramai pihak berpandangan pelaksanaan Undi18 hanya satu langkah yang memakan diri apabila undi golongan itu tidak cenderung kepada Pakatan Harapan (PH) pada PRU15 meskipun gabungan itu yang memperjuangkannya.
Saluran pengundi muda pada November lalu menguntungkan Perikatan Nasional (PN) apabila banyak kerusi gabungan itu dimenangi disebabkan majoriti undi daripada pengundi muda.
Disebabkan itu, kedengaran suara-suara pengkritik dalam PH yang menyalahkan Undi18 sebagai punca Parlimen "tergantung" dan gagal membentuk majoriti mudah bentuk kerajaan pusat.
Bagaimanapun, bekas menteri belia dan sukan Syed Saddiq Syed Abdul Rahman yang memperjuangkan pelaksanaan Undi18 menafikan idea itu menjadi senjata politik bagi mana-mana parti terutamanya kepada PH.
Katanya, ketika menggalas tanggungjawab untuk menguruskan Undi18 adalah memastikan fungsi utama Undi18 iaitu memberi kuasa baru kepada anak muda tanpa mengira parti politik.
"Sejak bila mandat saya meluluskan Undi18 untuk PH? Ataupun untuk PAS? Untuk Bersatu?
"Tidak ada. Itu bukan untuk saya. Mandat saya adalah untuk pastikan lulus untuk rakyat, untuk anak muda," katanya kepada MalaysiaNow.
Atas sebab itu, pengasas dan presiden parti Muda itu berkata reformasi institusi tidak boleh disokong hanya apabila ia menguntungkan sesebuah pihak sahaja.
"Kalau kita ikut kata-kata pengkritik kononnya kena tarik balik Undi18 ini, maksudnya tak perlulah kita ada semua jenis reformasi sebab nak tolong satu parti sahaja."
Mengulas lanjut, Syed Saddiq menyifatkan jawapan untuk meraih semula sokongan anak muda, PH perlu terus membela hak dan pastikan kebajikan golongan itu terjaga.
"Bila hilang sokongan anak muda, belajarlah mengapa hilang sokongan itu.
“Bukan tekan lagi anak muda."
Sementara itu, sekumpulan penghantar makanan berusia antara 19 hingga 22 tahun berkata, golongan belia tidak lagi melihat ahli politik yang kononnya memperjuangkan hak dan kebajikan mereka sebagai elemen yang boleh membawa perubahan kepada masa depan mereka.
Sebaliknya, mereka lebih berminat untuk menyokong golongan usahawan dan pempengaruh media sosial (influencer) yang dilihat lebih berkesan membawa perubahan dalam masyarakat.
"Dia (Syed Saddiq) boleh cakap apa sahaja yang dia mahu. Tapi kalau tengok di TikTok anak muda sekarang sokong influencer dan usahawan.
"Sebabnya bila ada orang susah, mereka ni sampai dulu. Bagi duit, bagi bantuan.
"Jadi tak pelik kalau PN boleh dapat banyak sokongan anak muda sebab influencer dan usahawan di TikTok secara terbuka beritahu sokong PN," kata mereka dengan menamakan selebriti dan usahawan kosmetik Wawa Zainal serta suami Aeril Zafrel.


Masa depan KJ masih kabur dalam Umno

Masa depan dan perjalanan politik Khairy Jamaluddin dalam Umno masih kabur selepas parti itu menetapkan tiada pertandingan untuk dua jawatan tertinggi sekali gus merencatkan usahanya mengembalikan parti itu ke "pangkal jalan".
Pada kempen Pilihan Raya Umum ke-15 (PRU15), Khairy menggelar dirinya sebagai “reformis Umno”, selain mendakwa parti itu sudah “sesat" dan perlu kembali ke pangkal jalan.
Atas sebab itu, beliau mahu mengembalikan Umno supaya menjadi wadah perjuangan yang boleh dibanggakan orang Melayu seperti suatu ketika dulu.
Bagaimanapun, hasrat Khairy dilihat "tertangguh" apabila dikalahkan oleh calon PKR, Ramanan Ramakrishnan di kerusi Parlimen Sungai Buloh pada PRU15, November lalu.
Nama Khairy sering disebut-sebut oleh ahli akar umbi Umno yang percaya beliau sudah pasti akan mencapai cita-citanya bermula dengan bertanding jawatan presiden pada pemilihan parti yang bakal berlangsung pada Jun ini.
Penganalisis politik dari Institut Hal Ehwal Antarabangsa Singapura Oh Ei Sun berkata, dilema karier politik Khairy berlaku apabila bekas menteri kesihatan itu hanya popular secara meluas di luar Umno sebagai seorang reformis.
Tetapi secara realitinya, beliau sangat tidak popular atau diterima dalam Umno kerana dilihat sebagai seorang yang boleh mengganggu gugat kepentingan pemegang-pemegang jawatan utama dalam parti.
"Jadi walaupun ada pertandingan untuk kepimpinan tertinggi parti dan dia bertanding berkemungkinan dia nak menang, sukar," katanya kepada MalaysiaNow.
Pada 2018, Khairy melawan Ahmad Zahid Hamidi bagi jawatan presiden pada pemilihan Umno, namun gagal merebut jawatan itu selepas hanya menerima 61 undi dari 191 perwakilan Umno bahagian.
Khairy dilihat sebagai salah seorang pemimpin yang tidak sehaluan dengan Zahid dinamakan sebagai calon di Sungai Buloh selepas diminta mengosongkan kerusinya di Rembau bagi memberi laluan kepada Timbalan Presiden Umno Mohamad Hasan untuk bertanding di kerusi itu.
Pada 8 November, Khairy menyatakan hasrat beliau pertama kali untuk menjadi perdana menteri di hadapan pengundi Sungai Buloh dalam ceramah kempennya di Taman Saujana Utama.
Kenyataan tersebut mengundang kritikan apabila ramai pihak membidas Khairy mempunyai cita-cita seperti Pengerusi Pakatan Harapan (PH) Anwar Ibrahim yang disebut-sebut tidak pernah berputus asa untuk diangkat menjadi perdana menteri.
Masih relevankah Khairy dalam Umno?
Selepas kekalahan pada PRU15 baru-baru ini, Khairy berada di tempat yang paling "sempit" dalam Umno apabila tidak lagi bergelar ahli Parlimen, tiada jawatan dalam kerajaan dan juga tidak mempunyai peranan penting dalam parti.
Dalam pada itu, pemerhati politik dari UiTM Seremban, Mazlan Che Soh berkata Khairy masih boleh memainkan peranannya dan kekal relevan dengan membawa imej "reformis" selagi dirinya mampu konsisten dalam setiap apa yang beliau lakukan.
Pertama, kata Mazlan, Khairy mesti terus bersuara tetapi menggunakan saluran parti yang sesuai sebagai wadah kepadanya untuk terus berfungsi dan berperanan.
"Lagi pun pemilihan hanya tiada untuk dua jawatan tertinggi.
"Jawatan-jawatan lain seperti MKT masih dipertandingkan bahkan naib presiden.
"Beliau boleh mencuba nasib di situ nanti," katanya.
Ketika ditanya adalah Khairy mempunyai peluang cerah pada pemilihan Umno akan datang, Mazlan menegaskan beliau wajar bertanding dan mengambil bahagian pada Jun nanti.
Ini bagi membolehkan Khairy terus berperanan secara efektif sekurang-kurangnya sebagai ahli majlis kerja tertinggi (MKT) parti.
Pada masa sama, Oh senada dengan Mazlan.
Menurut Oh, Khairy hanya perlu bermain dengan masa iaitu menunggu sambil menjaga imej reformisnya itu.
"Sehingga tiba satu masa majoriti ahli mahukan parti itu keluar daripada sikap atau sejarah lamanya."


Vaksinasi Covid-19 lepasi 23 juta dos suntikan di seluruh negara

Sebanyak 23,161,255 dos vaksin Covid-19 telah diberikan menerusi Program Imunisasi Covid-19 Kebangsaan (PICK) setakat semalam.Menteri Kesihatan Dr Adham Baba menerusi perkongsian infografik di Twitternya memaklumkan daripada jumlah itu, seramai 15,162,424 orang menerima suntikan dos pertama manakala 7,998,831 orang menerima dos kedua.“Mengikut peratusan, 46.4% daripada populasi negara telah mendapat dos pertama, manakala 24.5% sudah melengkapkan suntikan vaksin Covid-19 mereka,” katanya.Sementara itu, vaksinasi harian mencatatkan sebanyak 514,674 dos diberikan semalam dengan 220,839 adalah pemberian dos pertama manakala 293,835 lagi adalah dos kedua.


Guru tadika dipenjara 10 hari, denda RM1,500 kerana curi bedak

Akibat mencuri satu bedak padat muka di kedai produk kesihatan dan kecantikan pada Jumaat lepas, seorang guru tadika dipenjara 10 hari dan denda RM1,500 oleh Mahkamah Majistret di Kuala Lumpur hari ini.Majistret Mohamad Aizat Abdul Rahim memerintahkan S. K. Yoges, 37, menjalani hukuman penjara bermula dari tarikh dia ditangkap pada 27 November lepas, selain turut memerintahkan tertuduh menjalani hukuman penjara empat minggu lagi, sekiranya dia gagal membayar denda.Yoges mengaku bersalah mencuri satu bedak padat muka jenama Revlon bernilai RM60.70 milik Watson’s Personal Care Stores Sdn Bhd di sebuah pusat beli-belah di Jalan Bukit Bintang di sini, pada 8.35 malam, 27 November.Pertuduhan ke atas wanita itu dibuat mengikut Seksyen 380 Kanun Keseksaan, yang memperuntukkan hukuman penjara maksimum 10 tahun dan boleh didenda dan bagi kesalahan kedua atau yang kemudian hendaklah dipenjara dan boleh dikenakan denda dan sebat.Timbalan Pendakwa Raya Nur Fatin Mohamad Farid memohon mahkamah menjatuhkan hukuman setimpal berbentuk pengajaran terhadap tertuduh, namun Yoges yang tidak diwakili peguam merayu supaya mahkamah menjatuhkan hukuman ringan atas alasan dia perlu menanggung keluarga.


Mahkamah kenakan semula denda RM10,000 terhadap Adun DAP Sungkai

Mahkamah Persekutuan mengenakan semula denda RM10,000 yang dikenakan oleh lembaga tatatertib peguam bela dan peguam cara terhadap bekas peguam A. Sivanesan, yang kini Exco kerajaan negeri Perak, kerana salah laku profesional, 13 tahun lepas.
Panel tiga hakim yang terdiri daripada Nallini Pathmanathan, Vernon Ong Lam Kiat dan Harmindar Singh Dhaliwal yang membuat keputusan itu setelah membenarkan rayuan oleh Majlis Peguam Malaysia dan K. Pathmanathan.
Majlis Peguam Malaysia dan Pathmanathan merayu terhadap keputusan Mahkamah Rayuan pada 15 Disember tahun lepas, yang membatalkan keputusan Mahkamah Tinggi yang mengekalkan keputusan lembaga tatatertib itu.
Dalam penghakimannya, Nallini berkata Mahkamah Rayuan seharusnya lambat campur tangan terhadap penemuan fakta yang dibuat oleh jawatankuasa lembaga tatatertib peguam bela dan peguam cara.
Beliau berkata nota prosiding Mahkamah Perusahaan mengesahkan asas bagi penemuan fakta jawatankuasa tatatertib, sambil menambah bahawa tiada sebab bagi Mahkamah Rayuan untuk membatalkan penemuan fakta jawatankuasa tatatertib berhubung perkara yang berlaku pada 6 April 2010 semata-mata atas keterangan saksi lain.
Nallini berkata Mahkamah Rayuan gagal melihat Sivanesan bertindak untuk Pathmanathan malah memberi aku janji untuk memfailkan borang yang diperlukan untuk pelantikannya walaupun tidak mempunyai arahan untuk berbuat demikian.
"Oleh itu, jawatankuasa tatatertib mempunyai justifikasi dalam membuat keputusan," katanya.
Hakim itu berkata Sivanesan, yang kini Adun Sungkai, sepatutnya menghubungi Pathmanathan berhubung tarikh perbicaraan baharu yang ditetapkan oleh Mahkamah Perusahaan tetapi gagal berbuat demikian.
Mahkamah memberikan kos RM20,000 kepada Pathmanathan.
Pada Februari 2021, Mahkamah Tinggi mengekalkan keputusan lembaga tatatertib yang mendapati Sivanesan bersalah atas salah laku profesional. Keputusan itu dibuat selepas mempertimbangkan saranan jawatankuasa tatatertib.
Prosiding tatatertib telah mendakwa Sivanesan melakukan beberapa pelanggaran terhadap Akta Profesion Undang-undang 1976 dan peraturan etiketnya yang termasuk antara lain, memperdaya Mahkamah Perusahaan untuk mempercayai bahawa beliau bertindak bagi pihak Pathmanathan.
Pada 13 Jun 2016, Pathmanathan telah memfailkan aduan terhadap Sivanesan selepas Mahkamah Perusahaan membatalkan tuntutannya untuk pemecatan tidak adil kerana ketidakhadirannya di mahkamah.
Beliau mendakwa, antara lain, bahawa Sivanesan gagal memaklumkan tarikh perbicaraan kepadanya.
Sivanesan diwakili oleh peguam yang diketuai oleh R. Kengadharan manakala peguam Heng Yee Keat mewakili Majlis Peguam Malaysia. Pathmanathan mewakili dirinya sendiri.


354 kes Covid-19 hari ini, 6 kematian baru direkodkan

Kes positif jangkitan Covid-19 dalam negara terus mencapai angka tiga digit dengan 354 kes dilaporkan hari ini.Ini menjadikan jumlah keseluruhan kes positif sebanyak 14,722 dengan 3,863 kes aktif. Daripada jumlah itu, sebanyak 352 merupakan kes penularan tempatan dan 2 kes import.Bercakap dalam satu sidang media hari ini, Ketua Pengarah Kesihatan Dr Noor Hisham Abdullah memberitahu terdapat enam kematian akibat wabak itu dilaporkan menjadikan jumlah korban keseluruhan terkini sebanyak 152 kes.Katanya, sebanyak 188 kes sembuh dan menjadikan jumlah komulatif kes Covid-19 pulih sepenuhnya 10,707 atau 72.7% daripada keseluruhan kes.Tambahnya, terdapat pertambahan tiga kluster baru dikesan melibatkan hasil saringan pulang dari kawasan berisiko di Sabah.Kluster Atap dikenal pasti di daerah Kota Kinabalu daripada kes indeks 12880. Sehingga kini, seramai 49 individu disaring dengan empat orang disahkan positif, 36 negatif dan sembilan individu masih menunggu keputusan.Kluster kedua iaitu Bah Lada melibatkan kes indeks 12374 dan 13978, masing-masing di daerah Perak Tengah dan Hilir Perak. Sehingga kini, seramai 41 individu selesai menjalani saringan dengan empat orang positif dan 31 disahkan negatif jangkitan.Manakala, kluster Bah Sahabat dikesan di daerah Marang, Terengganu melibatkan kes indeks 10766 dan 10767 yang pulang dari Sabah pada 25 September lalu. Setakat ini, seramai 10 individu disahkan positif dan 34 lagi negatif wabak berkenaan.


Bekas ahli Parlimen PKR keluar parti masih belum putuskan bertanding PRU15

Bekas ahli Parlimen PKR yang keluar parti bagi menyatakan sokongan terhadap Perdana Menteri Muhyiddin Yassin masih belum membuat keputusan sama ada akan bertanding Pilihan Raya Umum ke-15 (PRU15) atau tidak.Ahli Parlimen Tebrau Steven Choong berkata, beliau menyerahkan keputusan tersebut kepada rakyat untuk menilai perkhidmatannya sebagai wakil rakyat mereka.“Saya adalah ahli Parlimen bebas, sekiranya rakyat masih mahu perkhidmatan dan ingin bertanding, saya akan masuk bertanding,” kata Choong yang berusia 68 tahun itu kepada MalaysiaNow.“Namun, atas tiket apa itu saya belum buat keputusan”.Pada Ahad, Choong dan Ahli Parlimen Julau Larry Sng mengisytiharkan keluar PKR dan menjadi bebas yang menyokong kerajaan Perikatan Nasional (PN).Kedua-dua Choong dan Sng menyerahkan akuan berkanun (SD) kepada Muhyiddin dalam satu majlis yang turut dihadiri Setiausaha Agung Bersatu Hamzah Zainuddin, Setiausaha Agung PAS Takiyuddin Hassan, termasuk Mohamad Azmin Ali, Zuraida Kamaruddin dan Saifuddin Abdullah, tiga bekas ahli Parlimen PKR yang keluar parti untuk menyertai Kabinet Muhyiddin.Langkah ini dilihat akan menguatkan lagi blok kerajaan sekiranya Dewan Rakyat bersidang semula, selepas ugutan ahli-ahli Parlimen Umno yang setia kepada bekas perdana menteri, Najib Razak untuk menarik kembali sokongan kepada Muhyiddin.Tindakan Choong dan Sng menyebabkan jumlah kerusi PKR di Dewan Rakyat berkurangan kepada 36, setahun selepas sekumpulan ahli Parlimen yang diketuai oleh Azmin yang juga bekas timbalan presiden keluar parti menyebabkan berlakunya perubahan kerajaan.Choong memberitahu MalaysiaNow, keputusannya keluar PKR adalah dengan kerelaan sendiri.“Saya tidak ajak ahli PKR keluar parti kerana saya hanya ahli bebas yang tidak masuk dalam mana-mana parti,” katanya.“Saya sendiri meminta agar dikeluarkan daripada kumpulan WhatsApp PKR Tebrau.”Choong berkata, fokusnya kini adalah membela nasib rakyat dan membantu merancakkan ekonomi negara.“Sebagai seorang ahli Parlimen bebas, saya mempunyai akses kepada sesiapa yang mempunyai kuasa mengenai isu rakyat termasuk komuniti perniagaan,” katanya.


Adani batal jualan saham bernilai AS$2.5 bilion

Adani Enterprises milik taikun Gautam Adani pada Rabu memutuskan untuk tidak meneruskan penawaran saham bernilai AS$2.5 bilion di tengah-tengah kejatuhan nilai pasaran konglomerat itu.
Sebanyak 200 bilion rupee (kira-kira AS$2.5 bilion) Tawaran Awam Permulaan (IPO) dilanggan pada Selasa, hari terakhir tawaran.
"Memandangkan situasi yang tidak pernah berlaku sebelum ini dan ketidaktentuan pasaran semasa, syarikat itu menyasarkan untuk melindungi kepentingan komuniti pelaburnya dengan memulangkan hasil IPO dan menarik balik transaksi yang selesai," menurut Adani Enterprises dalam satu kenyataan pada Rabu.
FPO itu berharga dalam lingkungan 3,112 rupee hingga 3,276 rupee.
Nilai pasaran syarikat dan anak syarikat Adani Group mengalami kemerosotan sejak Hindenburg Research menuduhnya melakukan manipulasi saham dan penipuan perakaunan dalam satu laporan pada 24 Januari.
Adani Group menafikan laporan berkenaan dan menyifatkan laporan itu berniat jahat.
Kedudukan taikun itu dalam senarai Forbes turut merosot ke tangga 15. Beliau sebelum ini berada di kedudukan kelapan sebagai orang terkaya di dunia.


Pakar ingatkan harga pelitup muka tidak dinaikkan selepas perakuan MS Sirim

Perakuan dan penandaan MS Sirim bagi pelitup muka bukan perubatan yang akan dikuatkuasakan mulai 4 Julai depan, diharap tidak akan menyebabkan kenaikan harga produk itu di pasaran.Pakar Epidemiologi dan Biostatik Universiti Putra Malaysia Dr Malina Osman berkata ini kerana sesuatu produk yang perlu mendapat verifikasi atau disahkan oleh agensi tertentu, adakalanya harganya akan menjadi lebih mahal.“Keputusan kerajaan menerusi kementerian perdagangan dalam negeri dan hal ehwal pengguna (KPDNHEP) ini memang baik untuk memastikan keselamatan individu dari dijangkiti Covid-19 selain mengelakkan lambakan pelitup muka yang tidak berkualiti di pasaran.“Pewartaan ini adalah wajar dan sepatutnya dilaksanakan lebih awal lagi, cuma saya harap penguatkuasaannya nanti perlu menjurus kepada pengurusan kawalan wabak dan bukannya memberi beban kepada peniaga atau pengguna,” katanya ketika dihubungi Bernama hari ini.Beliau berkata demikian mengulas ketetapan KPDNHEP pada Selasa (5 April) bahawa semua pengilang dan pengimport pelitup muka bukan perubatan perlu membuat permohonan perakuan serta penandaan MS Sirim daripada Sirim QAS International Sdn Bhd berkuat kuasa 4 Julai depan.Ia susulan pewartaan Perintah Perihal Dagangan (Perakuan dan Penandaan) Pelitup Muka Bukan Perubatan 2022 di bawah Akta Perihal Dagangan 2011.Mengulas lanjut Dr Malina berkata sekiranya berlaku peningkatan harga, ia sudah pasti memberi kesan kepada pengguna kerana pelitup muka kini merupakan keperluan asas yang digunakan secara harian dan bagi peniaga pula, mereka mungkin akan mengalami kerugian sekiranya stok pelitup muka sedia ada tidak dapat dihabiskan sehingga tempoh penguatkuasaan 4 Julai depan.Mengenai tempoh tiga bulan yang diberikan sebelum perkara itu dikuatkuasakan, Dr Malina berkata tempoh itu adalah wajar dan kerajaan juga pastinya telah membuat kajian mengenai tempoh sesuai sebelum ia dikuatkuasakan.“Secara umumnya, sama juga dengan penguatkuasaan produk lain di mana ada pertimbangan kepada peniaga untuk menghabiskan stok sedia ada dan sekiranya ia tidak dapat dihabiskan selepas 4 Julai, saya harap ada satu mekanisme diperkenalkan supaya pelitup muka yang tiada MS Sirim ini tidak dilupuskan begitu sahaja.“Mungkin boleh saring pelitup muka yang boleh ‘diselamatkan’ agar dapat digunakan namun ini perlu mendapat persetujuan daripada pihak yang telah dipertanggungjawabkan,” katanya.Mengulas mengenai denda yang bakal dikenakan sekiranya gagal mematuhi perintah ini, Dr Malina berharap ia tidak dikenakan kepada pengguna yang memakai pelitup muka tanpa tanda MS Sirim.Sementara itu, Pakar Perubatan Klinikal dan Ketua Jabatan Perubatan, Fakulti Perubatan dan Sains Kesihatan, Universiti Malaysia Sabah Dr Alvin Oliver Payus berkata meskipun pewartaan ini bertujuan memastikan pelitup muka di pasaran memenuhi piawaian namun, adalah tidak wajar sekiranya berlaku kenaikan harga kerana ia tidak mempengaruhi proses pembuatan dan penghantaran.“Hanya yang diperlukan adalah satu badan untuk memantau kualiti pelitup muka yang berada di pasaran… Saya setuju dengan penguatkuasaan ini dalam usaha memastikan orang ramai memakai pelitup muka yang mempunyai perlindungan terbaik.“Meskipun negara dalam tempoh fasa peralihan ke endemik tetapi pemakaian pelitup muka masih dikekalkan, kita tidak seperti Amerika Syarikat (AS), rakyatnya tidak lagi perlu memakai pelitup muka,” katanya.Menurutnya pelitup muka yang berada di pasaran terutama yang dijual secara dalam talian dan dibeli terus dari negara China sebagai contoh, agak diragui tahap keselamatannya.“Pelitup muka bukan perubatan ada sesetengahnya mempunyai standard piawaian tertentu seperti KN95 ia memenuhi standard piawaian negara China manakala N95 memenuhi standard negara AS termasuk Malaysia namun, ada pelitup muka yang dijual secara dalam talian yang terus dari China sukar untuk kita pastikan kualitinya,” katanya.Dr Alvin dalam pada itu berharap agar kerajaan memberi sedikit kelonggaran kepada peniaga untuk menghabiskan stok sedia ada yang telah dibeli sebelum pengumuman pewartaan ini dibuat, selepas 4 Julai depan.


Kematian akibat Covid meningkat, namun rendah berbanding gelombang Delta, kata Khairy

Kadar kematian akibat Covid-19 kembali meningkat, namun ia dilihat lebih rendah berbanding ketika negara berhadapan gelombang varian Delta, kata Menteri Kesihatan Khairy Jamaluddin.Beliau menerusi ciapan di Twitter hari ini berkata ini sekali gus membuktikan bahawa, vaksin sangat berkesan melindungi diri daripada kesan buruk Covid-19, seperti kemasukkan ke unit rawatan rapi (ICU) dan kematian.“Mengapa CFR (kadar kematian kes) semakin turun? Sebab majoriti kes tidak serius. Walaupun jumlah kes naik mendadak, kes serius naik sedikit sahaja. Yang terkini, setiap 100,000 kes, 200 yang meninggal dunia,” katanya.Menurut portal GitHub KKM, 115 kes kematian akibat Covid-19 direkodkan semalam, dengan Johor merekodkan angka tertinggi iaitu 25 kes, diikuti Sabah dengan 24 kes, Selangor (18), masing-masing lapan kes di Kedah dan Negeri Sembilan dan Perak dengan tujuh kes.Selain itu, enam kes kematian direkodkan masing-masing di Pahang dan Kuala Lumpur, Kelantan (empat), Pulau Pinang (tiga), masing-masing dua di Melaka dan Perlis serta satu kes direkodkan masing-masing, di Sarawak dan Terengganu.Khairy yang berkongsi carta kematian per 100,000 populasi, mengikut status vaksinasi bagi tempoh 17 Februari hingga 2 Mac, yang menunjukkan kematian bagi individu berusia 80 tahun ke atas dan tidak menerima dos pengalak adalah lebih tinggi berkata, carta berkenaan jelas menunjukkan bahawa dos penggalak dapat melindungi warga emas daripada kematian akibat Covid-19.“Sebab itu strategi kita sekarang mesti melindungi mereka yang paling berisiko tinggi seperti warga emas.“Data kematian untuk tahun ini menunjukkan 91% yang meninggal akibat Covid-19, belum ambil dos penggalak atau booster,” katanya.Beliau berkata selain itu, jumlah kes kematian di luar hospital (BID) juga turut meningkat semula dan daripada 113 kes BID yang dianalisa bagi tempoh 5 hingga 21 Februari, hanya sembilan peratus mengetahui mereka telah dijangkiti Covid-19 manakala baki 91% disahkan positif selepas meninggal dunia.“Sangat penting bagi golongan yang berisiko tinggi seperti warga emas dan mereka yang ada komorbid, serius untuk mendapatkan booster dengan segera.“Keluarga atau komuniti juga diminta pantau keadaan kesihatan warga emas. Kalau demam atau batuk sikit pun, bawa jumpa doktor. Tolonglah,” katanya.


Pindaan Perlembagaan agar selaras MA63 dilihat lebih komprehensif, kata KM Sarawak

Cadangan pindaan Perlembagaan Persekutuan agar selaras dengan peruntukan yang relevan dalam Perjanjian Malaysia 1963 (MA63), disifatkan lebih komprehensif dan mencerminkan semangat sebenar pihak-pihak yang memeterai perjanjian berkenaan.Ketua Menteri Sarawak Abang Johari Openg berkata pindaan yang merangkumi definisi “Persekutuan” di bawah Artikel 160 (2) sangat penting supaya MA63 serta fasal di dalamnya diperakui dalam Perlembagaan.Beliau berkata pindaan yang sedang diusahakan itu juga akan memperkenalkan pengertian sebenar “Hari Malaysia”, yang sebelum ini tidak pernah diperincikan.Katanya Sarawak juga telah berbincang dengan kerajaan persekutuan berhubung definisi “peribumi” (native) di bawah Artikel 161A Perlembagaan Persekutuan.“Dengan pindaan ini kuasa bagi memutuskan kaum mana yang terdapat di Sarawak akan diiktiraf sebagai kaum asal (indigenous) akan ditetapkan oleh negeri menerusi undang-undang negeri,” katanya dalam persidangan media di Wisma Bapa Malaysia hari ini.Terdahulu Abang Johari menerima kunjungan hormat Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar.Pada 6 Oktober lepas Wan Junaidi dilaporkan berkata satu rang undang-undang bagi meminda Perlembagaan Persekutuan supaya selaras dengan peruntukan yang relevan dalam MA63 dijangka dibentang di Parlimen menjelang akhir bulan ini.Sementara itu Abang Johari berkata perjumpaannya dengan Wan Junaidi hari ini turut menyentuh soal berhubung peruntukan kerajaan persekutuan kepada Sarawak.Beliau berkata walaupun Rancangan Malaysia ke-12 memberi tumpuan kepada Sabah dan Sarawak serta negeri yang kurang membangun, peruntukan bagi Sarawak dilihat rendah berbanding keperluannya untuk memacu pertumbuhan dan merapatkan jurang perbezaan pembangunan.“Peruntukan RM4.47 bilion hanyalah 6.8 peratus daripada keseluruhan perbelanjaan pembangunan nasional di bawah Rolling Plan Pertama 2021 Rancangan Malaysia ke-12, yang jelas tidak menggambarkan keperluan sebenar Sarawak dengan melihat kepada saiz serta tahap pembangunannya, di samping statusnya sebagai rakan setaraf dalam pembentukan Malaysia,” katanya.


Thailand patahkan cubaan seludup 47 kera

Pihak berkuasa Thailand mematahkan cubaan menyeludup 47 ekor kera selepas menahan sebuah pikap dalam satu pemeriksaan di Nakhon Ratchasima.
Pengarah Jabatan Pemuliharaan Taman Negara, Hidupan Liar dan Tumbuhan (DNP) di Nakhon Ratchasima, Aram Thaphiran berkata pihak berkuasa telah memintas dua pikap kira-kira 12.10 pagi waktu tempatan pada Isnin.
“Hasil pemeriksaan, pegawai menemukan 47 ekor kera yang disembunyikan dalam enam sangkar plastik di belakang satu daripada pikap itu.
“Pegawai menahan dua pemandu berusia 37 dan 43 tahun,” katanya dalam satu kenyataan.
Beliau berkata pemandu berusia 37 tahun itu memberitahu polis bahawa haiwan itu akan dihantar ke wilayah Nong Khai, dekat dengan negara jiran Laos.
Kedua-dua pemandu itu akan didakwa atas kesalahan menyeludup hidupan liar.
Sementara itu, media tempatan melaporkan bahawa pemandu pikap berusia 37 tahun yang mengangkut kera itu berkata dia dibayar 17,000 baht untuk mengambil sangkar haiwan dari Taman Negara Khao Takhrong di Ratchaburi dan menghantarnya ke Nong Khai.
Kedua-duanya mengakui tidak mengetahui haiwan itu dilindungi di bawah Akta Pemuliharaan dan Perlindungan Hidupan Liar.


Pendatang asing enggan divaksin bakal halang sasaran imuniti kelompok negara

Disebabkan pendatang asing dan pelarian bimbang tentang kesan sampingan suntikan Covid-19 dan hilang kepercayaan kepada kerajaan, perjalanan program imuninasi kebangsaan mungkin terganggu, ketika pihak berkuasa berusaha mencapai imuniti kelompok secepat mungkin.Menteri Penyelaras Program Imunisasi Covid-19 Kebangsaan (PICK) Khairy Jamaluddin, berulang kali memberi jaminan bpendatang asing, sama ada yang memiliki dokumen sah atau tidak turut akan disenaraikan dalam program vaksinasi itu setelah ia meragut lebih 1,300 nyawa.Beliau juga memberi jaminan mereka yang tampil untuk mendapatkan vaksin tidak akan ditahan atau dilaporkan.Bagaimanapun, tidak semua pendatang asing yakin.Beberapa orang yang ditemui memberitahu MalaysiaNow bahawa mereka bimbang dengan keselamatan vaksin yang dihasilkan bagi memerangi lonjakan jangkitan di seluruh dunia ketika ini.“Saya tidak akan ambil vaksin buat masa ini, walaupun kerajaan Malaysia tawarkan secara percuma,” kata seorang pekerja Pakistan sambil memetik laporan mengenai kesan sampingan dan kematian berkaitan vaksin tersebut di seluruh dunia.“Saya tidak yakin dengannya.”Bercakap dengan syarat namanya tidak didedahkan, lelaki yang bekerja di kedai jahit itu mencadangkan agar suntikan vaksin itu diberikan kepada ahli perniagaan dan individu berprofil tinggi terlebih dahulu sebelum ia diberikan kepada orang lain.“Sekiranya ia selamat dan mereka tidak mengalami kesan sampingan atau mati, maka barulah pertimbangkan untuk ia diberikan kepada warga kelas bawahan dan pendatang,” katanya.Dia berkata pendatang asing dan mereka yang dikategorikan golongan berpendapatan rendah berjuang habis-habisan untuk mengatasi kesan pandemik, dan tidak boleh diberi vaksin jika keberkesanannya masih diuji.Seorang pekerja asing warga Indonesia berkata akan mempertimbangkan untuk mendapatkan suntikan vaksin jika ia terbukti selamat dan tidak mempunyai kesan sampingan yang serius.“Saya tidak keberatan dapatkan vaksin walaupun saya perlu bayar,” katanya.Baginya, keselamatan adalah kebimbangan terbesar setakat ini. Sekiranya disuntik vaksin dijalankan bagi langkah mengurangkan kesan wabak itu, dia akan melakukannya.“Jika tidak, sukar untuk bendung virus ini,” katanya.Beberapa individu lain yang ditemui MalaysiaNow enggan dan tidak mahu menyuarakan pendapat mereka berkenaan isu tersebut.Aktivis hak pendatang asing Adrian Pereira berkata kebimbangan tersebut adalah berpunca daripada serbuan-serbuan dan penahanan yang berlaku tahun lalu selepas pihak berkuasa menahan pendatang asing tanpa dokumen ketika lonjakan kes Covid-19 tahun lalu.Media melaporkan dalam serbuan di pasar borong Selayang pada Mei tahun lalu, 1,368 pendatang asing ditahan termasuk 98 orang kanak-kanak.Serbuan itu tetap dijalankan walaupun terdapat jaminan dari Putrajaya pelarian dan pendatang tidak perlu bimbang mengenai status mereka untuk hadir sesi pengesanan dan ujian Covid-19.Pereira berkata peristiwa itu mengubah pandangan pendatang asing ketika berinteraksi dengan penduduk tempatan.“Selepas serbuan dan apa yang berlaku tahun lalu, defisit keyakinan sangat besar,” katanya kepada MalaysiaNow.“Ramai pendatang tidak mahu bersuara.”Setakat ini, katanya, hanya pemimpin komuniti itu yang bersedia memberi komen mengenai isu vaksin.Pereira, yang mengetuai Inisiatif Utara Selatan, berkata NGO beliau masih menunggu arahan daripada kerajaan mengenai proses vaksinasi pendatang asing, pelarian dan yang tidak memiliki kewarganegaraan.Bercakap tentang kurangnya ketelusan dalam kerajaan, beliau berkata kumpulan pendatang asing bimbang tentang bagaimana dan di mana mereka akan divaksin selain apakah maklumat peribadi mereka akan disimpan dengan selamat.“Saya mahu optimis yang pemimpin kita tahu apa yang mereka lakukan, namun mereka perlu tunjukkan dan uji idea mereka di khalayak ramai.“Kami masih menunggu kerajaan umumkan rancangan mengenainya,” katanya.Pada 17 Februari lalu, Khairy berkata pekerja asing yang tidak memiliki dokumen harus pergi ke kedutaan masing-masing bagi menerima vaksin Covid-19.Beliau menambah penyusunan akan dibuat untuk pekerja asing yang memiliki dokumen untuk menerima vaksin Covid-19 dengan cara yang efisien.“Sementara itu, mereka yang tidak memiliki dokumentasi harus pergi ke kedutaan mereka dan diberi vaksin tanpa ditahan,” katanya dan menambah kementeriannya masih membincangkan butiran rancangan tersebut.


Kaunter perkhidmatan kerajaan beroperasi secara fizikal mulai 1 Julai

Kaunter perkhidmatan kerajaan akan kembali beroperasi secara fizikal mulai 1 Julai ini dengan tatacara pengoperasian tertentu, kata Ketua Setiausaha Negara Mohd Zuki Ali.Beliau berkata ketika ini perkhidmatan kaunter kerajaan kecuali kaunter perkhidmatan kesihatan, balai polis dan di pintu-pintu masuk antarabangsa yang melibatkan perkastaman, imigresen serta kuarantin, tidak beroperasi secara fizikal sejak 1 Jun susulan pelaksanaan fasa pertama kawalan pergerakan (PKP) di bawah Pelan Pemulihan Negara.Menurut Mohd Zuki, keputusan membuka semula kaunter perkhidmatan kerajaan di seluruh negara secara fizikal dengan tatacara pengoperasian itu dibuat setelah meneliti keperluan mendesak berdasarkan maklum balas awam.Beliau berkata pembukaan kaunter perkhidmatan kerajaan itu melibatkan perkhidmatan yang tidak boleh dilaksanakan secara dalam talian, kapasiti petugas kaunter tidak melebihi 50% dan kehadiran secara fizikal hanya melalui janji temu berjadual.“Ketua jabatan hendaklah memastikan semua prosedur operasi standard Covid-19 yang dikeluarkan oleh Majlis Keselamatan Negara dan kementerian kesihatan Malaysia dipatuhi setiap masa dalam mengimbangi penyampaian perkhidmatan yang optimum kepada pelanggan dan pencegahan penularan wabak Covid-19 di tempat bertugas,” katanya dalam kenyataan hari ini.


Ahmad Samsuri ingatkan dosa fitnah, sahkan masih MB Terengganu

Ahmad Samsuri Mokhtar menyifatkan isu pertukaran menteri besar Terengganu yang hangat diperkatakan bukan satu masalah besar dan menyerahkan kepada pihak polis untuk menyiasat laporan berita yang dikatakan berunsur fitnah berhubung perkara itu.“Saya rasa saya bangun pagi tadi saya masih lagi menteri besar walaupun ada gambar 10 orang jadi menteri besar yang bertukar setiap jam,” katanya secara berseloroh hari ini.Beliau berkata demikian ketika ditemui pemberita selepas menziarahi keluarga Allahyarham Jusoh Muda, 83, yang meninggal dunia pagi tadi, selepas mengalami lecur pada badan dan kaki dalam kebakaran rumah di Kampung Losong Haji Su pada Isnin lepas.Ahmad Samsuri turut mengingatkan mereka yang menyebarkan fitnah itu tentang balasan dosa berbuat demikian.Selasa lepas, PAS Terengganu membuat laporan polis berhubung laporan sebuah portal berita yang mengulas tentang kedudukan Ahmad Samsuri sebagai menteri besar yang didakwa dalam situasi genting ketika ini.Setiausaha politik kepada Ahmad Samsuri, Muhyiddin Abdul Rashid berkata laporan yang disiarkan itu adalah fitnah dan berniat jahat untuk mencemar kredibiliti kepimpinan menteri besar berkenaan.


Keadaan tidak banyak berubah di negeri alami banjir walau cuaca baik

Meskipun cuaca bertambah baik namun, musibah banjir yang melanda negara sejak Sabtu lepas masih tidak menunjukkan perkembangan positif yang besar.Di Selangor, Ibu Pejabat Polis Selangor memaklumkan sebanyak 45 jalan masih ditutup, berkurangan daripada jumlah semalam iaitu 73 jalan yang melibatkan enam ibu pejabat polis daerah (IPD) negeri ini bagi laluan kenderaan di sesetengah kawasan susulan banjir setakat 4 pagi tadi.Penutupan jalan-jalan itu melibatkan IPD Kuala Langat (26), Subang Jaya (11), Sepang (4), KLIA (2) dan masing-masing satu jalan melibatkan IPD Klang Utara dan Hulu Selangor.Menurut portal Info Bencana Jabatan Kebajikan Masyarakat (JKM) setakat 7.50 pagi, jumlah mangsa banjir di Selangor meningkat dari 24,533 mangsa melibatkan 6,907 keluarga malam tadi kepada 24,647 mangsa dari 6,935 keluarga melibatkan 134 pusat pemindahan sementara (PPS).Sementara itu, jumlah mangsa banjir di Terengganu kekal iaitu 63 orang daripada 13 keluarga pada pagi ini.Sekretariat Jawatankuasa Pengurusan Bencana Terengganu dalam kenyataan memaklumkan kesemua mereka berada di tiga PPS di Kemaman dan cuaca di kebanyakan tempat di Terengganu diramal panas sepanjang hari ini dan kesemua mangsa akan dibenarkan pulang ke rumah masing-masing apabila banjir surut sepenuhnya.Di Pahang pula, jumlah mangsa banjir yang dilaporkan pagi ini adalah seramai 37,793 orang di 280 PPS yang beroperasi di sembilan daerah.Kuantan mencatatkan jumlah mangsa paling ramai iaitu 21,489 orang diikuti Temerloh (6,972 orang) dan Lipis (2,084 orang) manakala daerah lain yang turut terjejas ialah Bentong, Raub, Jerantut, Bera, Maran dan Pekan.Laman web https://publicinfobanjir.water.gov.my pula melaporkan beberapa sungai utama masih melebihi paras bahaya pagi ini termasuk Sungai Pahang di beberapa lokasi dengan trend menaik iaitu di Water Front Bera, Kampung Chenor di Maran, Lubuk Pasu Temerloh dan Kuala Sungai Chini Pekan.ANIH Bhd, pemegang konsesi Lebuhraya Kuala Lumpur-Karak (KL-Karak) dan Lebuhraya Pantai Timur Fasa 1 (LPT1) memaklumkan laluan yang ditutup akibat banjir sejak Ahad lepas, masih belum dibuka terutamanya di KM76 hingga KM126 Lanchang-Temerloh di LPT1 dan KM71 KL-Karak yang ditutup di kedua-dua arah.


Langkah bagus, kata pendidik Sarawak berhubung pemansuhan UPSR

Pendidik di Sarawak memuji langkah kerajaan memansuhkan Ujian Penilaian Sekolah Rendah (UPSR) yang diduduki murid Tahun Enam sebelum ke pendidikan menengah, dan menyifatkan ia boleh memberi peluang kepada guru untuk mengenal pasti kreativiti murid-murid dalam kemahiran pembelajaran mereka di sekolah.Adam Prakash dari Kesatuan Guru Sarawak berkata pemansuhan UPSR adalah langkah tepat dalam hala tuju pendidikan negara.“Ia mengurangkan satu lagi tekanan kepada pelajar, ibu bapa dan guru anak-anak di sekolah rendah,” katanya kepada MalaysiaNow.“Anak-anak akan seronok berada di sekolah, dan guru akan menikmati pekerjaan mereka kerana tumpuan sekarang adalah pada pengajaran dan pembelajaran, bukannya peperiksaan awam.”Menurutnya, penilaian akademik seperti UPSR terlalu menekankan latihan pelajaran demi membantu pelajar memperolehi markah lebih baik sehingga menyebabkan kesejahteraan sosial mereka diabaikan.Dalam pada itu, katanya, guru pula terpaksa menumpukan perhatian pada penghafalan bukannya penerapan pengetahuan oleh pelajar.“Kita sudah rompak pengalaman pembelajaran yang menyeronokkan daripada anak-anak kita sampai waktu petang yang patutnya waktu bermain sebaliknya mereka kena pergi ke kelas tuisyen pula,” katanya.“Anak-anak kita dijadikan subjek penilaian dan ujian dari tahun pertama mereka di sekolah. Disebabkan pada usia awal kena buat persediaan hadapi peperiksaan awam, ditambah pula tuntutan dan harapan ibu bapa, anak-anak akhirnya hadapi tekanan.”Ahli Kesatuan Guru Bumiputera Sarawak Ahmad Malie, yang sebelum ini pernah menggesa kerajaan untuk memansuhkan UPSR turut bersetuju.Beliau berkata UPSR menjadikan persekitaran pembelajaran di sekolah “kaku” kerana guru menumpukan perhatian untuk membantu pelajar mencapai sebanyak mungkin “A”.Dengan ruang yang lebih banyak diberikan ketika ini untuk menyelesaikan sukatan pelajaran, murid akan dapat memahami pelajaran dengan lebih baik.“Saya fikir kesan pandemik Covid-19 terhadap pendidikan memberikan ruang untuk kementerian mempertimbangkan langkah ini,” katanya.“Pemansuhan UPSR juga akan beri peluang kepada guru dan murid untuk lebih fokus pada kandungan pelajaran. Ini akan mendorong kreativiti dan pasti akan menjadikan murid lebih gembira.”Rabu lalu, Menteri Pendidikan Radzi Jidin mengumumkan peperiksaan UPSR akan dimansuhkan tahun ini.Beliau juga turut mengumumkan pembatalan peperiksaan Pentaksiran Tingkatan 3 (PT3) bagi 2021.Menurut Ahmad, kerajaan juga patut memansuhkan PT3, dan menambah penumpuan terhadap peperiksaan itu juga tidak berbeza dengan Penilaian Menengah Rendah atau PMR sebelum ini.“Ibu bapa dan ramai orang masih bertanya berapa banyak A yang anak-anak kita dapat dalam PT3. Mentaliti peperiksaan ini masih ada,” katanya.


GPS hampir pasti menang, namun apakah Abang Jo dapat atasi rekod Tok Nan?

Pilihan Raya Negeri (PRN) Sarawak yang diadakan hari ini dijangka akan dimenangi Gabungan Parti Sarawak (GPS) yang bertanding di seluruh 82 kerusi Dewan Undangan Negeri (DUN) dengan bergaya.Walaupun kemenangan hampir pasti bagi GPS, namun seorang penganalisis berkata apakah pengerusnya Abang Johari Openg dapat mengatasi prestasi Adenan Satem pada PRN 2016 yang berjaya membawa kemenangan di 72 kerusi DUN.Pemerhati politik Sarawak dari Universiti Tasmania, Australia James Chin berkata keputusan bagi PRN Sarawak kali ini akan hampir menyamai yang sebelumnya.“GPS akan dapat lebih dari 60 kerusi.“Malah mereka akan peroleh lebih daripada angka itu jika mereka boleh ubah pendirian pengundi untuk memilih mereka,” katanya kepada MalaysiaNow.Sejumlah 1.2 juta pengundi layak mengundi pada PRN hari ini.Suruhanjaya Pilihan Raya (SPR) menjangkakan peratusan keluar mengundi sekitar 70%.DUN Sarawak dibubarkan pada 3 November selepas Yang di-Pertuan Agong bersetuju untuk membatalkan lanjutan perintah darurat di negeri itu.Sebelum pembubaran DUN, GPS memiliki 68 kerusi – di mana 47 dipegang Parti Pesaka Bumiputera Bersatu (PBB), 11 oleh Parti Rakyat Sarawak (PRS), tujuh dipegang Parti Rakyat Bersatu Sarawak (SUPP), dan tiga lagi kerusi diduduki Parti Demokratik Progresif (PDP).Bagi blok pembangkang, parti serpihan SUPP iaitu Parti Sarawak Bersatu (PSB) memiliki enam kerusi sementara DAP Sarawak menyandang lima kerusi dan satu kerusi disandang Bersatu.Satu kerusi disandang Adun bebas dan satu kerusi tiada penyandang.PBB yang merupakan parti tunjang GPS dijangka akan menguasai kerusi-kerusi yang mewakili majoriti Melayu dan Melanau.26 daripada keseluruhan 47 calonnya diletakkan di kerusi-kerusi tersebut.Dalam pada itu, pertikaian antara PSB yang diketuai Wong Soon Koh dan Pakatan Harapan, terutamanya DAP mungkin akan mengakibatkan DAP kehilangan satu dari tujuh kerusi dimenanginya pada 2016, kata Chin.Tujuh kerusi itu adalah Pending, Padungan, Kota Sentosa, Pujut, Bukit Assek, Tg Batu dan Pelawan.“Saya jangka DAP tak akan dapat kekalkan tujuh kerusi yang disandangnya.“Kali ini, kerusi mereka akan kurang daripada jumlah itu,” katanya.Pada pandangan Chin, pesaing sebenar GPS adalah PSB.Walau apapun keadaannya, kata Chin, PRN kali ini akan menjadi referendum mengenai prestasi Abang Johari sebagai ketua menteri.Pada pengundian awal PRN Sarawak yang diadakan pada 14 Disember, 89% atau 18,141 individu keluar untuk membuang undi.


1,304 kes baru Covid-19, 900 pulih, 1 lagi kematian dilaporkan

Sebanyak 900 pesakit yang menerima rawatan Covid-19 telah sembuh sepenuhnya menjadikan angka keseluruhan mereka yang pulih kini berjumlah 32,969 orang, kata Ketua Pengarah Kesihatan Dr Noor Hisham Abdullah.Katanya sebanyak 1,304 kes baru jangkitan Covid-19 dikesan termasuk 4 kes import, menjadikan bilangan terkumpul penularan pandemik itu dalam negara berjumlah 45,095 orang.“Sabah mencatatkan sebanyak 556 kes baru atau 42.6% daripada kes keseluruhan, Lembah Klang pula merekodkan 567 jangkitan,” katanya pada sidang media hariannya.Tambah Noor Hisham seramai 11,822 pesakit sedang menerima rawatan di hospital, 96 dirawat di Unit Rawatan Rapi termasuk 39 memerlukan bantuan alat pernafasan.“Dukacita dimaklumkan terdapat 1 lagi kematian baru dilaporkan, menjadi jumlah mereka yang maut akibat Covid-19 meningkat kepada 304 orang,” katanya.


Lihat perspektif lebih besar keperluan industri ganja perubatan, kata menteri

Kerajaan perlu melihat sudut pandang lebih besar sebelum memutuskan import dan eksport industri ganja perubatan, kata Menteri Perdagangan dan Antarabangsa Mohamed Azmin Ali.Katanya, kerajaan membentangkan perkara tersebut dalam mesyuarat jemaah menteri, selain mengadakan libat urus dengan pihak akademik dan swasta bagi melihat potensi industri tersebut.“Ia melibatkan beberapa pindaan akta oleh kementerian kesihatan yang dibentangkan dalam mesyuarat lalu.“Namun kita harus melihat dengan perspektif yang lebih besar tentang keperluan industri ini diperkembangkan dan ia mesti mengikut lunas undang-undang sedia ada,” katanya ketika menjawab celahan daripada Syed Saddiq Syed Abdul Rahman (Bebas-Muar) ketika penggulungan Rancangan Malaysia Ke-12 di Dewan Rakyat hari ini.Syed Saddiq memaklumkan, kajian dilakukan pihak Universiti Sains Malaysia dan mesyuarat penyelarasan diadakan untuk kegunaan ganja perubatan dalam negara dan eksport ke luar negara.Terdahulu pada 29 September beliau menggesa kerajaan membentangkan kertas kerja kajian tanaman dan penggunaan ganja bagi tujuan perubatan seperti mana yang dilakukan beberapa negara lain.“Kita tak mahu Malaysia ketinggalan lagi dalam perbincangan hal ini hanya kerana ia sensitif, walhal kajian berdasarkan data dan sains menunjukkan arak dan rokok jauh lebih berbahaya daripada industri ini,” katanya pada 29 September di Dewan Rakyat.Kerajaan Pakatan Harapan pada 2019 mempertimbangkan penanaman ganja bagi tujuan penyelidikan pihak industri.Bagaimanapun, kebenaran tersebut masih tertakluk di bawah Seksyen 6B(2) Akta Dadah Berbahaya 1952.


Kes saman Apandi terhadap Dr M, kerajaan gagal selesai melalui mediasi

Kes saman Mohamed Apandi Ali terhadap bekas perdana menteri Dr Mahathir Mohamad dan kerajaan akan diteruskan dengan perbicaraan selepas pihak terlibat gagal menyelesaikannya secara baik melalui proses mediasi.Peguam Abdul Shukor Ahmad yang mewakili Apandi ketika dihubungi pemberita berkata Jabatan Peguam Negara (AGC) memaklumkan bahawa kerajaan tidak bersetuju untuk menyelesaikan kes itu secara proses mediasi.“Semasa pengurusan kes secara dalam talian hari ini, pesuruhjaya kehakiman Latifah Mohd Tahar menetapkan perbicaraan kes itu pada 18, 20, 21 dan 22 April 2022 dan pengurusan kes selanjutnya pada 5 November ini. Pihak plaintif bercadang untuk mengemukakan lima saksi termasuk Mohamed Apandi,” kata Shukor.Sementara itu, peguam kanan persekutuan Shamsul Bolhassan yang mewakili AGC ketika dihubungi mengesahkan mengenai mediasi itu.Pada 6 Julai lepas, Shukor memaklumkan bahawa Apandi bersedia untuk menyelesaikan kes samannya itu secara baik menerusi proses mediasi dan telah menyerahkan borang mediasi kepada AGC menerusi e-mel pada 21 Mei.Dalam pernyataan tuntutan, Apandi yang merupakan hakim Mahkamah Persekutuan sebelum dilantik sebagai peguam negara pada 2015, juga menuntut perisytiharan bahawa defendan pertama (Dr Mahathir) telah menyalahgunakan kedudukannya dan bahawa defendan pertama telah mendorong berlakunya pelanggaran kontrak antara beliau dan kerajaan Malaysia.Apandi memohon ganti rugi khas RM2,233,599.36, ganti rugi am dan teladan, kos dan relif lain yang difikirkan wajar oleh mahkamah.Dalam pernyataan pembelaan difailkan pada 12 November 2020, kedua-dua defendan itu menegaskan tindakan menamatkan kontrak perkhidmatan Apandi sebagai peguam negara adalah sah serta mengikut peruntukan undang-undang dan tiada penyalahgunaan kuasa oleh Dr Mahathir dalam hal itu.


Agong terima mengadap perdana menteri untuk mesyuarat pra Kabinet

Yang di Pertuan Agong Sultan Abdullah Sultan Ahmad Shah hari ini berkenan menerima mengadap Perdana Menteri Muhyiddin Yassin untuk mesyuarat pra Kabinet di Istana Negara.Istana Negara dalam kenyataan yang dimuat naik menerusi Facebook memaklumkan sesi hari ini berlangsung selama satu jam bermula 8 pagi.“Mesyuarat pra Kabinet adalah antara aktiviti mingguan atau rutin utama Sultan Abdullah untuk berbincang dan bertukar pendapat bersama perdana menteri berkenaan urusan dan isu-isu berkaitan kerajaan,” menurut kenyataan itu.Turut dimuat naik bersama kenyataan itu, empat keping gambar menunjukkan Muhyiddin mengadakan pertemuan dan perbincangan bersama Agong.


Cahaya di hujung terowong buat Malaysia di sebalik peningkatan kes Covid-19?

Tidak lama lagi Malaysia mungkin akan menyaksikan harapan berakhirnya Covid-19 ketika Eropah juga sedang berada di landasan yang sama, kata pakar kesihatan selepas lebih dua tahun negara berdepan pandemik dengan lebih 32,000 nyawa terkorban.Di Eropah, Pertubuhan Kesihatan Sedunia (WHO) berkata minggu lalu wabak itu mungkin akan menemui penghujungnya dengan situasi terkini rantau itu di mana kadar vaksinasi semakin tinggi, selain penularan varian Omicron yang kesannya lebih ringan dan musim sejuk yang bakal berakhir.Menyifatkan situasi pandemik bakal menyaksikan “gencatan perang yang boleh membawa kepada keamanan yang terus berkekalan”, Ketua WHO Eropah Hans Kluge berkata rantau itu mungkin bakal menjalani “tempoh tenang yang panjang”.Bagaimanapun, beliau menambah, semua itu akan bergantung kepada tahap kempen vaksinasi dan pengawasan yang terus dipertingkatkan bagi mengesan varian baru.Beberapa negara seperti Denmark, Norway dan Sweden dijadualkan akan membatalkan sekatan pergerakan, mengambil kira suntikan penggalak dan kadar jangkitan bagi memastikan kemasukan ke hospital dapat diuruskan walaupun merekodkan kes yang sebahagian besarnya berpunca daripada varian Omicron.Sementara itu, Perancis dan Sepanyol pula mengumumkan pelitup muka tidak lagi diwajibkan di persekitaran luar, walaupun kebanyakan negara masih mengekalkan langkah utama penjarakan fizikal.Bercakap kepada MalaysiaNow, pakar kesihatan awam Dr Sanjay Rampal Singh berkata pihak berkuasa Eropah memutuskan untuk menjalani hidup secara mapan dengan virus itu bagi jangka masa panjang.Bagaimanapun, beliau berkata keadaan di Malaysia dan negara Eropah adalah berbeza disebabkan faktor iklim dan persekitaran, selain corak pergerakan penduduk di antara kedua-dua lokasi.“Kita dijangka mengalami gelombang wabak yang besar dalam masa beberapa bulan ke depan berikutan penularan varian Omicron,” katanya.“Tetapi kita tidak seharusnya dipengaruhi oleh jumlah kes harian. Sebaliknya, kita perlu menumpukan perhatian kepada usaha untuk mempersiapkan sektor kesihatan awam dan perkhidmatan penjagaan kesihatan utama bagi menguruskan kes Covid secara cekap dengan rujukan yang baik bagi penjagaan kes di hospital.”Semalam, jumlah kes harian mencecah angka tertinggi dalam tempoh empat bulan lalu sebanyak 10,089 jangkitan dicatatkan walaupun bilangan pesakit di ICU dan yang memerlukan bantuan alat pernafasan semakin menurun dan kadar kes kematian akibat Covid kekal rendah.Minggu lalu, Menteri Kesihatan Khairy Jamaluddin dilaporkan turut berkata sekatan Covid-19 akan ditarik balik secara berperingkat walaupun langkah penggunaan pelitup muka akan tetap diwajibkan.Sementara itu, pada 25 Januari lalu, Perdana Menteri Ismail Sabri Yaakob juga turut berkata lebih banyak langkah prosedur operasi standard (SOP) boleh dilonggarkan jika proses vaksinasi Covid-19 di negara ini, termasuk pemberian dos penggalak dapat diselesaikan.Bagaimanapun, katanya, ia bergantung kepada cadangan dan nasihat kementerian kesihatan.Sanjay berkata penggunaan pelitup muka secara berterusan dan penguatkuasaan penjarakan fizikal akan memakan kos yang tinggi semasa tempoh catatan penularan wabak dalam komuniti berada di tahap rendah dan sederhana.“Langkah-langkah kesihatan awam dan sosial yang intensif harus disyorkan dengan berhati-hati semasa tempoh penularan wabak dalam komuniti tinggi dan ketika sistem penjagaan kesihatan kita berdepan risiko untuk mengalami kesesakan (dengan pesakit Covid),” katanya.Kenyataan Sanjay itu tampil susulan laporan MalaysiaNow bulan lepas pematuhan SOP kelihatan semakin merosot disebabkan kelesuan orang ramai terhadap langkah kesihatan yang dilaksanakan walaupun varian Omicron mula menular dalam negara pada Disember lalu.Dalam pada itu, pakar epidemiologi Zainal Ariffin Omar pula berpandangan Malaysia sudah boleh memasuki fasa endemik berikutan kadar vaksinasi yang tinggi.“Fasiliti dan sumber kesihatan sudah berpengalaman dan bersedia. Tahap kesediaan dan daya tahan kita juga tinggi,” katanya sambil menambah tumpuan kini harus diberikan kepada vaksinasi, pematuhan SOP dan pengawasan selain penglibatan dan pemerkasaan komuniti.Hampir 100% penduduk dewasa Malaysia lengkap divaksinasi dengan lebih separuh sudah menerima suntikan dos penggalak.Majoriti remaja juga direkodkan lengkap diberi vaksin, manakala vaksinasi untuk kanak-kanak berumur lima hingga 11 tahun mula dilancarkan bulan ini.Namun sebaliknya, bagi Dr Lam Sai Kit yang merupakan felo kanan di Akademi Sains Malaysia berkata negara masih belum bersedia untuk memasuki fasa endemik.Dalam satu kenyataan, beliau berkata keupayaan Malaysia menangani lonjakan kes akan diuji dengan pergerakan besar-besaran penduduk semasa sambutan Tahun Baru Cina dan Pilihan Raya Negeri (PRN) Johor yang akan diadakan.“Kita mesti memastikan keadaan negara terkawal, termasuk pengurangan kes, pengesanan kontak rapat, ujian sampel dan penjujukan genom, selain meningkatkan usaha untuk mengurangkan kadar kemasukan ke hospital, gejala tenat, dan jumlah kes kematian,” katanya.Namun begitu, beliau berkata Malaysia sedang berada di landasan yang betul selagi rakyat tidak alpa dalam mengambil langkah mengelak daripada jangkitan wabak.“Terdapat peluang besar di mana kita boleh berada dalam kedudukan yang baik bagi membolehkan kita keluar dari fasa pandemik dan seterusnya masuk ke fasa endemik tidak lama lagi,” katanya.Berhubung persoalan apakan Malaysia boleh mengikut jejak Eropah, Sanjay berkata pengurusan pandemik dalam negara akan bergantung kepada persepsi orang ramai terhadap bahaya jangkitan dan faedah daripada pelaksanaan langkah kesihatan.“Memandangkan virus itu akan terus wujud bagi beberapa tahun ke depan, adalah penting untuk cari jalan yang membolehkan kita hidup dengannya,” katanya.


Restoran mi kolok Haji Salleh dikunjung perdana menteri

Mi sapi atau mi kolok Haji Salleh, menjadi sajian pilihan Perdana Menteri Muhyiddin Yassin ketika kunjungan beliau ke Restoran Sepinang Sari selepas tular sebelum ini kerana disebut dalam salah satu ucapan perdana menteri mengenai pakej Prihatin ketika awal pandemik Covid-19 di negara kita.Perdana menteri turut disertai Ketua Menteri Sarawak Abang Johari Openg dan pemimpin negeri lain dalam lawatan tersebut.Muhyiddin dan pemimpin Sarawak berkunjung ke restoran itu dalam lawatan hari kedua perdana menteri di Kuching, Sarawak bagi menjamu selera seawal pukul 7.30 pagi tadi.Kehadiran pemimpin nombor satu negara itu turut disambut pemilik restoran sendiri, Salleh Reduan.Bagi Salleh, kehadiran Muhyiddin ke restorannya adalah antara saat yang paling menggembirakan kerana perdana menteri sanggup meluangkan masanya untuk mengunjungi perniagaan mi kolok yang diusahakan lebih dari 20 tahun lalu.Restoran Sepinang Sari dikunjungi Muhyiddin Yassin dan pemimpin Sarawak.Ketika ditanya mengenai rasa hidangan yang dinikmati beliau, Muhyiddin dengan gembira berkata, “(Mi kolok) ini sangat sedap.”Muhyiddin turut menandatangani sebuah papan tanda untuk merekodkan lawatan beliau di sana.Mi kolok Haji Salleh pernah disebut Muhyiddin dalam sebuah ucapan yang menjelaskan inisiatif kerajaan berhubung pakej Prihatin bagi membantu perusahaan kecil dan sederhana (PKS) tahun lalu.Restoran Sepinang Sari, yang kini dikendalikan anak perempuan Salleh, Faridah Salleh, turut disenaraikan sebagai restoran yang wajib dikunjungi oleh pencinta makanan tempatan di platform media sosial.


Lagi gangguan air di Selangor akibat paip pecah

Enam kawasan di Wilayah Klang atau Shah Alam akan mengalami gangguan bekalan air tidak berjadual bermula malam ini sehingga petang esok, susulan kejadian paip pecah di Jalan Persiaran Jubli Perak, Seksyen 24, Shah Alam hari ini.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata, kawasan yang terlibat ialah Seksyen 18, 19, 20, 23, 24 dan 25 Shah Alam.Katanya, kerja-kerja pembaikan paip pecah yang bermula 9 malam tadi dijangka siap 9 pagi dan bekalan air dijangka pulih sepenuhnya pada 3 petang.“Pengguna akan menerima bekalan air secara berperingkat berdasarkan jarak premis dan tekanan air, apabila bekalan air disalurkan semula setelah kerja-kerja pembaikan siap dilaksanakan,” katanya dalam satu kenyataan hari ini.Air Selangor akan memaklumkan perkembangan kerja-kerja pembaikan paip pecah dari semasa ke semasa, melalui semua saluran komunikasi rasmi Air Selangor di Facebook, Twitter, Instagram, aplikasi telefon pintar Air Selangor dan laman sesawang www.airselangor.com.


Najib mohon gantung prosiding kes saman AS$8 bilion oleh 1MDB ke tahun depan

Permohonan Najib Razak untuk menggantung prosiding saman sivil AS$8 bilion oleh 1Malaysia Development Bhd (1MDB) terhadap beliau dan beberapa pihak lain, akan didengar pada 11 Februari tahun depan.Peguam yang mewakili 1MDB Siva Kumar Kanagasabai berkata bekas perdana menteri itu telah mengemukakan permohonan untuk menggantung prosiding di Mahkamah Tinggi semalam.Beliau berkata demikian kepada Bernama selepas pengurusan kes dalam talian di hadapan Pesuruhjaya Kehakiman Atan Mustaffa Yussof Ahmad.Dalam prosiding hari ini, mahkamah juga membenarkan permohonan 1MDB untuk menyerahkan surat kepada Terrence Geh Choh Heng (bekas pengarah kewangan 1MDB), Jasmine Loo Ai Swan (bekas Peguam 1MDB), Casey Tang Keng Chee (bekas pengarah eksekutif 1MDB) dan Nik Faisal Ariff Kamil (bekas ketua pegawai eksekutif SRC International Sdn Bhd) melalui penyampaian ganti dalam saman AS$8 bilion itu.Penyampaian ganti adalah perkhidmatan alternatif yang dibenarkan mahkamah selepas percubaan penyampaian ke diri tidak berjaya. Selain itu, peguam tersebut berkata bekas pengarah pelaburan dan ketua pegawai pelaburan 1MDB Vincent Beng Huat Koh telah memfailkan penyataan pembelaannya dan beliau telah memaklumkan kepada mahkamah bahawa beliau akan memfailkan permohonan untuk membatalkan saman itu.“Beliau telah diberi tempoh tiga minggu untuk berbuat demikian. 1MDB mempunyai masa sebulan untuk memfailkan jawapan kepada pembelaannya,” katanya menambah mahkamah menetapkan 1 Disember untuk pengurusan kes selanjutnya.Saman US$8 bilion itu adalah satu daripada 22 saman sivil yang difailkan untuk menuntut lebih US$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu.Dinamakan sebagai defendan dalam saman ini ialah Najib, Terence Geh, Jasmine Loo, Casey Tang, Vincent Beng, ketua pegawai operasi Radhi Mohamad, bekas pengarah pelaburan Kelvin Tan Kay Jim dan Nik Faisal.


Rentas negeri sambut Aidilfitri tahun ini dicadang tangguh

Kementerian kesihatan (KKM) mencadangkan pergerakan rentas negeri bagi sambutan Aidilfitri tahun ini ditangguhkan susulan situasi penularan pandemik Covid-19 masih membimbangkan ketika ini.Menteri Kesihatan Dr Adham Baba berkata ini berikutan rungutan serta rayuan pelbagai pihak agar kerajaan menangguhkan kebenaran pergerakan berkenaan.“Sepertimana kita sedia maklum, kebanyakan negeri ketika ini masih di bawah PKPB (perintah kawalan Pergerakan Bersyarat) dan PKPP (Perintah Kawalan Pergerakan Pemulihan) sehingga 28 April ini.“Memandangkan kes harian masih meningkat dan belum stabil, maka pergerakan ini perlu ditangguhkan. Program vaksinasi pun masih dijalankan,” katanya pada sidang media selepas melancarkan buku ‘Malaysia Health Sector Response to Covid-19: Perspectives From The Field’, di pejabatnya hari ini.MENYUSUL LAGI


Indonesia ikrar bebaskan juruterbang New Zealand dari pemisah Papua

Pasukan keselamatan di wilayah Papua di Indonesia mengepung pemisah yang menahan juruterbang New Zealand, tetapi dalam masa sama mengadakan rundingan untuk pembebasannya, kata seorang pegawai keselamatan tertinggi pada Selasa.
Philip Mehrtens, juruterbang Susi Air, dijadikan tebusan oleh Tentera Pembebasan Nasional Papua Barat (TNPB) pada 7 Februari selepas mendarat di kawasan terpencil Nduga.
Pemberontak berkata mereka tidak akan membebaskan Mehrtens, 37, melainkan kerajaan Indonesia mengiktiraf kemerdekaan wilayah itu dan mengundurkan tenteranya.
Ketua menteri keselamatan Mahfud MD berkata pasukan keselamatan telah menemui lokasi kumpulan itu tetapi akan mengelak daripada tindakan yang mungkin membahayakan nyawanya.
"Kini, mereka dikepung dan kita sudah tahu lokasi mereka. Tetapi kita mesti berhati-hati," kata Mahfud seperti dipetik media tempatan.
Beliau tidak menjelaskan lokasi atau langkah yang mungkin diambil Indonesia untuk membebaskan juruterbang itu.
Pengasas dan pemilik Susi Air berkata pada Rabu, 70% penerbangannya di wilayah itu telah dibatalkan, selain memohon maaf atas gangguan bekalan penting ke kawasan terpencil dan pergunungan.
"Mesti ada kesan kemanusiaan yang besar. Ada yang sakit dan tidak dapat ubat... dan mungkin bekalan makanan semakin kurang," kata Susi Pudjiastuti kepada pemberita.
Puak pemisah melancarkan perjuangan peringkat rendah untuk kemerdekaan sejak wilayah yang kaya dengan sumber, yang pernah ditadbir oleh Belanda, dibawa ke bawah kawalan Indonesia berikutan undian yang diselia Pertubuhan Bangsa-Bangsa Bersatu pada 1969.
Pengambilan tebusan warga asing jarang berlaku dan konflik meningkat sejak 2018, dengan pemberontak kerap melakukan serangan.
Ketua tentera Indonesia Laksamana Yudo Margono berkata operasi dirumitkan dengan kehadiran orang awam di kawasan itu.
"Bukan mudah untuk menangkap kumpulan ini kerana mereka bergaul dengan penduduk tempatan. Kami akan mengutamakan langkah persuasif," katanya dalam satu kenyataan.
Pasukan keselamatan sebelum ini berkata "operasi penguatkuasaan undang-undang" telah dirancang, tetapi hanya sebagai pilihan terakhir jika rundingan gagal.
Kerajaan setakat ini menggunakan tokoh-tokoh terkemuka di Papua seperti ahli politik, paderi dan pemimpin tempatan untuk berkomunikasi dengan tebusan.


PRN Melaka, Johor mungkin tidak berlaku jika PH tandatangan MoU dengan Muhyiddin, kata pemimpin DAP

Ahli Parlimen DAP Ong Kian Ming hari ini menggesa Pakatan Harapan (PH) supaya mengambil langkah yang lebih fleksibel dalam strategi kempennya bagi menghadapi Pilihan Raya Umum Ke-15 (PRU15) susulan kekalahannya di Johor, mengatakan dua pilihan raya negeri (PRN) termasuk di Melaka tahun lalu mungkin tidak berlaku jika gabungan itu menandatangani persefahaman rentas parti (MoU) dengan Pengerusi Perikatan Nasional (PN) Muhyiddin Yassin bagi mengekalkan pentadbirannya di Putrajaya dalam tempoh masa yang lebih lama.“Realiti politik selepas PRU14 dan Langkah Sheraton ialah setiap parti dan gabungan mesti terbuka untuk meneroka pilihan dan bentuk (kerjasama) lain,” kata Ong yang merupakan penolong pengarah pendidikan politik DAP.“Kita mesti mengelak daripada memberikan tindak balas (bagi sesuatu isu) terhadap sentimen populis yang mungkin bertentangan dengan kepentingan pembangkang bagi jangka panjang dan negara secara keseluruhannya.“Sebagai contoh, jika PH menandatangani beberapa MoU dengan Muhyiddin tahun lepas bagi mengekalkan beliau sebagai perdana menteri sehingga 2023, Umno tidak mungkin dapat mendesak PRN diadakan di Melaka dan Johor. Kita pasti tidak mendapat perdana menteri Umno yang terlalu lemah untuk menentang presiden partinya, Ahmad Zahid Hamidi dan Najib Razak.”Pada PRN Johor 12 Mac lalu, PH memenangi 11 kerusi di mana DAP memperoleh 10 kerusi sementara Amanah memenangi satu kerusi.Sementara itu, PKR yang bertanding menggunakan logonya sendiri hanya memenangi satu kerusi.Dalam pada itu, PN memenangi tiga kerusi, dua kerusi dimenangi Bersatu dan satu kerusi diperolehi PAS.Ini adalah kemenangan kedua BN dalam PRN selepas Melaka di mana ia dilihat sebagai sebahagian daripada usaha bekas perdana menteri Najib yang sudah disabitkan pertuduhan jenayah dan bekas timbalannya Zahid untuk mengukuhkan kedudukan Umno menjelang PRU15.MalaysiaNow sebelum ini melaporkan kem presiden Umno sedang merancang sekurang-kurangnya tiga lagi PRN Johor dengan harapan dapat mengembalikan pengaruh kuat parti itu sebelum PRU15 diadakan.Dalam kenyataannya hari ini, Ong berkata PH juga harus menggunakan pendekatan fleksibel dalam rundingan dengan parti lain dari blok pembangkang, memetik pecahan undi pada PRN menyebabkan BN memenangi peratusan besar kerusi di Melaka dan Johor.“Tidak ada gunanya ‘bergaduhan sesama sendiri’ dalam pilihan raya demi membuktikan siapa parti pembangkang yang paling kuat, namun akhirnya ia hanya menyebabkan BN terus dilihat lebih kuat daripada kekuatan sebenar yang dimilikinya,” katanya sambil mengakui ia adalah satu usaha yang sukar memandangkan wujud rasa tidak percaya dan benci antara parti-parti itu.Beliau turut menambah strategi PH yang banyak bergantung dengan acara ceramah berskala besar dan platform anti-1MDB, anti-Najib dan anti-GST ketika memenangi PRU14 lalu sudah tidak lagi boleh digunakan bagi membuka peluang “kemenangan mengejut” pada PRU15.“Ramai pemimpin PH mengkritik kerajaan selepas Langkah Sheraton di bawah Muhyiddin dan Ismail Sabri Yaakob kerana mengulangi dasar yang sama mengenai sekatan pergerakan Covid-19 namun mengharapkan hasil yang berbeza,” kata ahli Parlimen Bangi itu lagi.“Kita harus bermuhasabah terhadap kritikan kita itu sendiri dan sedar bahawa jika kita gunakan strategi yang sama seperti sebelum ini, kita akan salah kerana mengambil jalan yang sama tetapi mengharapkan hasil pilihan raya yang berbeza.”Pada Ogos tahun lalu, Ong dan seorang lagi Ahli Parlimen DAP Tony Pua secara terbuka mendesak pemimpin gabungan itu untuk mempertimbangkan tawaran Muhyiddin kepada PH sebelum beliau meletakkan jawatan sebagai perdana menteri.Dalam tawarannya, Muhyiddin turut berjanji melaksanakan beberapa pembaharuan yang sudah lama diperjuangkan PH sebagai tukaran sokongan gabungan itu bagi mengelakkan kerajaan PN tumbang ketika negara sedang berdepan pandemik.Ong dan Pua berkata ia juga dapat mengelakkan kerajaan “kleptokrat” kembali berkuasa, merujuk Najib dan Zahid yang kini berdepan lebih dari 80 pertuduhan jenayah.


Agong ulangi gesaan Parlimen bersidang semula secepat mungkin

Yang di-Pertuan Agong Sultan Abdullah Sultan Ahmad Shah hari ini sekali lagi menggesa persidangan Parlimen diadakan secepat mungkin susulan pertemuan bersama Yang di-Pertua Dewan Rakyat dan Dewan Negara serta timbalannya di Istana Negara.Dalam sebuah kenyataan, Sultan Abdullah turut berkata persidangan Parlimen itu perlu dilaksanakan bagi membolehkan Proklamasi Darurat dan ordinan darurat yang dikeluarkan dapat dibentang di parlimen seperti yang termaktub dalam Perkara 150 (3) Perlembagaan persekutuan.“Susulan sesi mengadap ini dan lanjutan daripada sesi Perbincangan Khas Raja-Raja Melayu yang telah berlangsung pada 16 Jun 2021. Seri Paduka Badinda menzahirkan pandangan bahawa persidangan Parlimen perlu diadakan secepat mungkin dengan mengikut garis panduan dan prosedur operasi standard (SOP) Covid-19 yang ditetapkan kerajaan dan Parlimen,” kata Dato’ Pengelola Bijaya Diraja Fadil Shamsuddin dalam kenyataan itu.Selain itu, Sultan Abdullah turut menzahirkan pandangan bahawa semua jawatankuasa pilihan Parlimen hendaklahmeneruskan sesi-sesi mesyuaratnya untuk pelaksanaan mekanisme semak dan imbang bagi menjadi tadbir urus yang telus, berintegriti dan bertanggungjawab.“Perlu diperjelaskan di sini bahawa pandangan dan seruan yang dinyatakan ini merupakan pendirian Seri Paduka Badindan dan Duli-Duli Yang Maha Mulia raja-Raja Melayu yang bertindak sebagai raja berperlembagaan berlandaskan prinsip keluhuran Perlembagaan Persekutuan dan kedaulatan undang-undangnya,” tambahnya lagi.Terdahulu, beberapa pertemuan telah diadakan di Istana Negara antara Sultan Abdullah dan pemimpin-pemimpin parti politik.Pada 16 Jun, Agong telah mengeluarkan kenyataan supaya sidang Parlimen Parlimen perlu diadakan secepat mungkin bagi membolehkan ordinan darurat dan Pelan Pemulihan Negara dapat dibahaskan di Dewan Rakyat.Dalam kenyataan lain, Raja-Raja Melayu turut menyuarakan persetujuan mereka terhadap Agong yang mahu sidang Parlimen diadakan segera selain menyatakan tiada keperluan untuk darurat diteruskan selepas 1 Ogos depan.Parlimen dan Dewan Undangan Negeri sudah ditangguh sejak darurat diisytiharkan pada Januari lalu bersama pelaksanaan perintah kawalan pergerakan.


Hujan lebat cetus banjir di Ipoh

Hujan lebat selama beberapa jam sejak petang semalam menyebabkan beberapa kawasan di Ipoh, Perak dilanda banjir.
Jurucakap Jabatan Bomba dan Penyelamat Perak berkata pihaknya menerima laporan kejadian banjir di Akademi Badminton, Bandar Meru Raya dan kawasan Ulu Chepor.
"Kesemua mangsa di akademi badminton itu keluar sendiri dan tiada pemindahan mangsa dibuat setakat ini.
"Pemantauan banjir di lokasi terlibat masih dilakukan oleh pihak bomba sehingga kini," katanya ketika dihubungi Bernama di sini malam ini.


Undi Felda di Johor bukan lagi deposit tetap bagi BN?

Dari jalan utama, laluan memasuki Kampung Felda Ayer Hitam di Machap, Johor agak sempit.Meskipun sudah berturap tar, ada lagi beberapa jalan di kawasan itu yang masih bertanah merah.Di kiri dan kanan jalan, pengunjung boleh menikmati suasana kampung dengan ladang menghijau, sesekali terdapat gerai makan yang diusahakan penduduk.Suasana aman pada hari itu bertukar meriah apabila deretan kereta tidak henti-henti memasuki kampung tersebut, sambil diperhatikan penduduk.Kampung itu menerima kunjungan negarawan Dr Mahathir Mohamad yang juga pengerusi Pejuang.Beberapa keluarga berdiri di depan pintu rumah untuk melihat konvoi yang lalu-lalang.Meskipun julung kali bertanding, Pejuang yang mempertaruhkan jenama Mahathir berjaya mengumpulkan orang kampung yang berminat untuk mendengar ceramahnya.Kawasan Felda sebelum ini terkenal sebagai deposit kekal Barisan Nasional (BN) namun pada Pilihan Raya Negeri (PRN) Johor kali ini, fakta itu mungkin tidak lagi terpakai.Bekas ketua kampung Felda Ayer Hitam, Mohd Rashid Taha berkata, isu yang menjadi tumpuan penduduk di situ ialah masalah infrastruktur.“Pertama sekali jalan yang menyambung rumah generasi baru, dan generasi kedua terpaksa menggunakan paip yang terlalu panjang. Tiada ban air untuk mereka,” katanya kepada MalaysiaNow.Kerusi Dewan Undangan Negeri (DUN) Machap dimenangi oleh Bersatu pada Pilihan Raya Umum ke-14 (PRU14) walaupun parlimennya, Ayer Hitam kekal milik BN yang diwakili Wee Ka Siong.Namun beberapa penduduk Felda Ayer Hitam menjangkakan persaingan sengit antara Pejuang dan Perikatan Nasional (PN).Menurut Rashid, sentimen penduduk terbahagi antara BN, PN dan Pejuang.Seorang penduduk di kampung itu berkata, meskipun BN mempunyai kekuatan ampuh di kawasan pedalaman, sikap angkuh sebilangan orang yang dilantik parti itu menyebabkan penduduk tidak berasa selesa dengan BN.Di Felda Tenggaroh 2, ketua peneroka Anuar Abd Ghani berkata, sentimen BN masih tebal dalam kalangan peneroka yang berusia 60 tahun ke atas.“Mesej BN dibawa oleh kaum wanita di sini, manakala lelaki mungkin lebih cenderung kepada PN.“Strategi Muhyiddin yang membawa agenda PN berhubung penyelesaian hutang peneroka juga mampu memenangi sebilangan hati pengundi di sini,” katanya merujuk kepada masalah hutang lapuk yang diwarisi peneroka sejak sekian lama.Kerajaan semasa pentadbiran Muhyiddin bersetuju melupuskan sebahagian pinjaman peneroka berjumlah RM8.3 bilion secara bersyarat pada tahun lepas.DUN Tenggaroh dimenangi oleh K Raven daripada BN dengan majoriti 5,765.PRN Johor menyaksikan pertembungan empat penjuru antara BN, PN, Pejuang dan PKR.Menurut Anuar, Pejuang mungkin tidak berpeluang di kawasan itu berikutan calon yang tidak dikenali oleh pengundi.Di Johor, sebanyak 20 DUN mempunyai kawasan Felda yang menjadi rebutan apabila nama-nama besar parti politik tidak ketinggalan untuk melawat dan berkunjung ke kampung-kampung Felda.Mengulas mengenai hayunan undi Felda kali ini, katanya terdapat perbezaan sentimen dan isu pada PRN kali ini berbanding dengan pada PRU14 lepas.Penganalisis politik Universiti Teknologi Mara,  Ismail Sualman bagaimanapun berkata isu hutang Felda tidak mempunyai impak yang besar memandangkan usaha itu belum dicapai sepenuhnya.“Ini menyebabkan ramai tak berpuas hati dengan apa yang dijanjikan pengurusan Felda kepada peneroka-peneroka.” katanya yang juga anak jati Johor.Menurut Ismail, pengundi Felda akan turut mengambil kira faktor kerajaan pusat, yang mana mereka akan cenderung untuk menyokong BN sebagai kerajaan negeri.Namun ia bukan jaminan yang memboleh memberikan keselesaan kepada BN untuk kawasan-kawasan Felda.“Di sesetengah tempat Felda akan ada yang sokong Bersatu. Pada kali ini, tidak ada dominasi oleh satu parti.“Masih ada ruang dan peluang untuk mana-mana parti jika mampu memberikan impak pada saat-saat akhir,” katanya.Mengenai keupayaan Pakatan Harapan (PH) dan PKR, katanya peluang blok pembangkang itu agak sukar di kerusi Felda dan Johor secara umum.Ini kerana pengundi masih mengingati janji-janji yang tidak ditunaikan pada PRU14 lepas.“Di Felda dalam kawasan DUN Layang-Layang yang ditandingi PKR contohnya, hayunan undi dijangka memihak kepada BN.”Bagi Rashid, dia tidak cenderung kepada mana-mana parti namun berharap agar kesejahteraan dan kemakmuran kampungnya menjadi keutamaan calon yang bakal mengisi jawatan tersebut pada 12 Mac ini.


Ditinggalkan suami, ibu tunggal Rohingya berdepan cabaran besarkan 2 anak

Ketika meninggalkan kampung halamannya di Arakan, Myanmar pada usia 14 tahun, Mumtaz Sultan Ahmad mengharapkan satu permulaan kehidupan yang lebih baik.Kehidupan wanita itu sebagai warga Rohingya di Myanmar sememangnya perit.Ahli keluarganya antara mangsa kekejaman rejim junta Myanmar, manakala rumahnya pula dibakar hangus.Mumtaz bersama adik lelaki dan kakaknya melarikan diri dari Myanmar menggunakan ejen penyeludupan manusia melalui sebuah bot ke Thailand.Setibanya di Thailand, dia dan 30 lagi warga Rohingya berjalan kaki hingga memasuki sempadan Malaysia.Di Malaysia, ejen menghantarnya menaiki bas sehingga ke Johor Baru dengan sehelai sepinggang.Tidak tahu apa yang perlu dilakukan, dia hanya menangis seorang diri sebelum dijumpai seorang warga Rohingya yang menetap di situ.“Saya diambil lelaki itu untuk tinggal bersama saudaranya. Setelah beberapa bulan, dia menyatakan hasrat menikahi saya dan kami pun berkahwin,” katanya kepada MalaysiaNow.Dia dan suami berpindah ke Melaka dan Kuantan, Pahang untuk mencari pekerjaan sebelum menetap di Selayang, Kuala Lumpur.Anak sulungnya yang kini berusia enam tahun dilahirkan semasa Mumtaz dan suami berada di Kuantan.Mumtaz menguruskan kebajikan anaknya di Selayang.Ibu tunggal berusia 23 tahun ini menumpang di rumah rakannya dan tiada pendapatan.Kehidupan mereka sekeluarga sejak dari itu tetap mencabar kerana kesukaran mencari pekerjaan.Beban kehidupan semakin terasa apabila melahirkan anak kedua setahun enam bulan lepas.Kemuncaknya ialah lapan bulan lalu, apabila suaminya sedang tertekan akibat ketiadaan kerja dan berlaku pergaduhan antara Mumtaz dan iparnya.“Adik perempuan suami mula menuduh saya macam-macam. Ini kerana suaminya warga Bangladesh yang mendapat kad UNHCR dikesan oleh agensi itu kerana menipu, lalu dia menuduh saya.“Kami bergaduh besar dan akhirnya suami lafaz talak kepada saya. Suami kahwin lain dengan wanita Indonesia yang dijumpai ketika dia bekerja di Alor Setar, Kedah,” katanya.Lebih malang, dia terpisah hubungan dengan adik lelaki yang kini tidak diketahui lokasinya.Dia hanya berhubung dengan kakaknya yang juga bergelut untuk meneruskan kehidupan.Hidupnya terumbang-ambing dan dia tidak lagi mampu membayar sewa bilik.Dia terpaksa keluar dari rumahnya namun bernasib baik kerana diterima untuk tinggal bersama seorang ibu tunggal warga Rohingya yang berkongsi nasib dengannya, Kurban Bi Abdul Malik.Mereka menyewa di sebuah flat kos rendah di Selayang.Segala-galanya ditanggung oleh Kurban Bi yang bekerja sebagai tukang sapu sampah di pasar malam di Selayang dengan pendapatan RM1,000 sebulan.Kurbanbi baru sahaja diterima bekerja selepas tiada langsung mata pencarian sepanjang tempoh perintah kawalan pergerakan (PKP).Bagi ibu tunggal Pelarian Rohingya, Kurban Bi Abdul Malik, 42 (tengah) beliau bekerja sebagai tukang sapu di Alam Flora dengan meraih pendapatan RM1000 sebulan, dengan pendapatan itu, dia dan Mumtaz dapat meneruskan hidup sebagai ibu tunggal.Dia sendiri hanya mampu hidup dengan mencari besi buruk atau barangan terpakai.Mumtaz kini tidak mampu bekerja dan hanya menjaga dua anaknya dan anak Kurban Bi ketika rakannya itu keluar bekerja.Dia menjalani pembedahan sebanyak tiga kali yang menghilangkan keupayaannya untuk bekerja.“Sudah lama kami tiada pekerjaan. Tambahan pula anak-anak saya membesar tanpa pendidikan. Saya hanya mampu mengajar dia mengaji kerana saya sendiri tidak ke sekolah.“Memang kami hidup atas bantuan orang ramai yang memberi beras, sayur, susu dan pampers, tapi ia bukan penyelesaian jangka masa panjang,” kata Mumtaz yang meluahkan harapan untuk diterima negara ketiga.“Saya hanya mahu lihat anak saya menerima pendidikan dan menjadi orang berguna untuk masyarakat.”Selain daripada kos sara hidup, Mumtaz juga perlu mendapatkan ubat-ubatan untuk anaknya. Dia bernasib baik kerana mampu mendapatkan ubat-ubatan dengan murah di sebuah klinik di bawah Persatuan Bantuan Perubatan Malaysia (Mercy Malaysia).Meskipun sudah tiada lagi peperangan dan ancaman nyawa, namun kehidupan baru Mumtaz tidaklah mudah dan penuh dengan ranjau.


Kes harian lepasi 5,100 jangkitan

5,139 kes baru Covid-19 direkodkan hari ini menjadikan jumlah keseluruhan sebanyak 2,861,069 kes.3,767 pesakit juga direkodkan sembuh, menjadikan jumlah keseluruhan pesakit sembuh sebanyak 2,777,715.Dalam pada itu, kes yang memerlukan rawatan di unit rawatan rapi (ICU) adalah sebanyak 119 kes di mana 102 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 69 kes di mana 50 adalah kes Covid-19.


Mencantumkan semula rakyat selepas PRU15

Pengundian sudah selesai dan kerajaan baru akan dibentuk.
Pihak yang tidak menjadi kerajaan tentunya menjadi pembangkang.
Walaupun rakyat mengharapkan kerajaan baru akan memimpin dan mentadbir dengan baik, pihak pembangkang bertanggungjawab juga  menyemak imbang untuk rakyat dan negara.
Asasnya selepas pilihan raya umum (PRU), rakyat wajar dicantumkan semula dan negara distabilkan.
Kurangkan politiking sebab rakyat sudah penat berkempen selama dua minggu serta terbawa-bawa dengan aktiviti-aktiviti berpolitik sejak tiga tahun lalu.
Rakyat dan negara perlu ditenangkan untuk fokus membina negara.
Pihak yang menang akan memikul tanggungjawab mandat rakyat yang dikejar-kejar selama ini, dan mereka perlu diberi sokongan dan kerjasama bagi menjayakannya.
Dalam pada itu, pihak yang kalah kena menerima keputusan dengan hati terbuka dalam semangat demokrasi berparlimen.
Dewan Rakyat merupakan tempat untuk mereka berperanan.
Dalam pada itu, untuk meneruskan perjuangan politik, mereka patut kembali pada rakyat dengan membangun akar umbi parti.
Bukan saja untuk persediaan bagi PRU akan datang apabila tamat tempoh penggal kelak tetapi juga menyampaikan mesej perjuangan parti pada orang ramai.
Lagipun tahun depan akan diadakan pilihan raya negeri Selangor, Pulau Pinang, Kedah dan Terengganu. Kerja perjuangan politik adalah berpanjangan dan bukan mengikut musim PRU.
Ia tidaklah bermakna bahawa aktiviti politik dilakukan sepanjang masa oleh orang ramai.
Rakyat secara umumnya perlu berehat daripada kerja-kerja politik selepas pilihan raya kerana mereka memiliki kehidupan seharian yang mesti diteruskan.
Tetapi bagi ahli politik dan aktivis, kerja mereka adalah sepanjang hayat.
Kecuali jika mereka mengambil keputusan untuk bersara daripada politik.
Maka untuk itu, mereka boleh melupakan politik terutamanya bagi calon-calon yang kalah dalam PRU lalu.
Bagi mereka yang tidak terlibat dengan politik secara langsung, tumpuannya adalah pada hal ehwal diri sendiri dalam kehidupan seharian.
Iaitu untuk meningkatkan pendapatan dan mengurangkan perbelanjaan dalam keadaan ekonomi negara dan dunia masih mencabar.
Masalahnya ialah kehidupan seharian rakyat sejak dari dahulu sentiasa berkait dengan politik semasa bukan saja di peringkat negara, tetapi juga dunia.
Tidak kiralah sama ada negara sedang menghadapi pilihan raya atau tidak.
Rakyat yang baru lepas membuang undi dalam Pilihan Raya Umum ke-15 (PRU15) ini tidak dapat berbuat apa-apa ketika mana kerajaan baru baru ditubuhkan.
Mereka harus kembali pada kehidupan seharian.
Pada hari Isnin ini tentu mereka semua kembali bekerja atau berniaga.
Dalam kalangan mereka pula ada yang tiada pekerjaan dan sedang mencari punca pendapatan tetap.
Pengangguran atau bekerja di bawah kelayakan dengan gaji rendah adalah suatu cabaran negara ini.
Maka kerajaan baru perlu memikul tanggungjawab untuk memperbaiki keadaan negara, sekurang-kurangnya meringankan beban rakyat.
Tanggungjawab perdana menteri dan Kabinet adalah berat.
Selepas kempen PRU, semua ahli politik, sama ada yang menang dan kalah akan berasa kepenatan.
Lebih-lebih lagi Disember pada hujung tahun adalah bulan cuti.
Maka banyaklah mereka serta kaki tangan kerajaan akan mengambil cuti tahun.
Namun negara pada bulan Disember menghadapi musim monsun yang boleh membawa bencana banjir.
Maka kakitangan kerajaan yang terlibat dengan agensi-agensi berkaitan termasuk polis, tentera dan bomba tidak akan merasa cuti hujung tahun.
Begitu juga dengan ahli politik yang baru dipilih rakyat bagi kawasan-kawasan yang terlibat.
Tentulah mereka tidak boleh membiarkan pengundi-pengundinya terkapai-kapai.
Sebenarnya ahli-ahli Parlimen tidak boleh berehat.
Belanjawan 2023 perlu dibentangkan semula di Parlimen.
Ia perlu dibahaskan dan mesti diluluskan dengan segera sebab tahun sudah berada di penghujungnya.
Kalau belanjawan sebelum ini dianggap sebagai bajet pilihan raya, maka kini apa yang perlu dibentangkan dan dilaksanakan ialah belanjawan selepas pilihan raya, pastinya turut mengambil kira manifesto pihak pemenang.
Namun dengan banyak perkara perlu disegerakan, rakyat juga perlu rehat sebelum dapat disuntik dengan semangat baru.
Dengan kesederhanaan, sekurang-kurangnya Disember ini merupakan bulan persediaan bagi menghadapi tahun 2023, dengan harapan ia akan menjadi tahun lebih baik daripada 2022, 2021 dan 2020.
Namun ada penganalisis ekonomi berkata bahawa 2023 tidak akan lebih baik daripada 2022.
Malah ia merupakan lanjutan daripada 2022 dan tahun-tahun sebelumnya yang penuh dengab pancaroba pandemik dan kesan ekonomi akibat pertelagahan abtara Barat dan Rusia.
Bagaimanapun, hidup wajar diteruskan dengan apa yang ada.
Kerajaan baru perlu mengemudi negara di atas lautan bergelora.
Dengan keadaan ini, sudah tentu tidaklah semudah seperti mana apa yang digariskan dalam manifesto.
Pastinya banyak janji perlu diubah duai, atau langsung tidak dapat dilaksanakan.
Kejayaan negara ini tidak bergantung semata-mata pada pemimpinnya.
Bukan juga pada perkhidmatan awamnya.
Setiap seorang warga negara bertanggungjawab untuk menyumbang kepada pembangunan dan kemajuan negara.
Daripada ahli akademik; ilmuwan, penyelidik, saintis, golongan korporat hinggalah usahawan perniagaan sederhana dan kecil. Juga para pekerja, peladang dan nelayan yang merupakan tulang belakang kepada ekonomi negara.
Kata-kata ini adalah seperti apa yang diucapkan semasa menjelang Hari Kebangsaan untuk mengingatkan rakyat mengenai realiti negara dan menaikkan semangat nasional bagi kebaikan bersama.
Tetapi PRU dan pembentukan kerajaan baharu yang berlangsung setiap lima tahun adalah suatu pernyataan semula rakyat yang lebih besar dan nyata berbanding Hari Kebangsaan.
Langkah pertama untuk menyumbang kepada negara selepas PRU adalah untuk meningkatkan perpaduan.
Maksudnya mencantumkan semula rakyat dari pelbagai pendokong parti yang bertelagah semasa kempen untuk melupakan perkara itu dan meneruskan kehidupan biasa.
Kemudian, langkah selanjutnya ialah menilai semula apa yang ada dan hubungannya dengan realiti baharu negara yang memiliki kerajaan dengan mandat segar dari rakyat bagi lima tahun akan datang.
Jadi, apakah rancangan yang boleh dibuat oleh setiap warga negara bagi lima tahun akan datang serta apa pula yang boleh dikaitkan dengan dasar-dasar dan program-program baru kerajaan?
Namun begitu, segala peristiwa yang berlaku sebelum dan selepas pilihan raya lalu wajar dijadikan pengajaran.
Rakyat biasa mungkin tidak perlu ambil perhatian.
Tetapi golongan yang berfikir dalam masyarakat, bukan saja ahli akademik tetapi juga mereka yang prihatin terhadap negara termasuk ahli politik, para aktivis, penulis dan wartawan kena mengambil iktibar terhadap perbahasan yang berlaku sepanjang kempen dan menjelang pembubaran Parlimen.
Selain daripada soal ekonomi dan geopolitik negara, Malaysia menghadapi masalah yang masih tidak terlerai secara baik.
Ia merupakan soal kaum dan agama.
Perkara ini dianggap selesai selepas tertubuhnya Persekutuan Tanah Melayu pada tahun 1948.
Ia lebih mantap dengan kemerdekaan negara pada tahun 1957, penubuhan Malaysia pada tahun 1963, pemisahan Singapura pada tahun 1965 dan akhirnya Dasar Ekonomi Baru pada tahun 1970.
Setakat tahun-tahun itu, ia boleh dikatakan persoalan nasional sudah selesai.
Tetapi ia selesai bagi zaman itu, iaitu pada generasi kemerdekaan.
Kini, 50 tahun kemudian, generasi sudah berubah.
Malaysia dan dunia juga sudah berbeza khususnya mengenai persoalan nasional yang berkaitan agama dan kaum.
Generasi hari ini mungkin tidak dapat menerima apa yang sudah diputuskan 50 tahun lalu.
Namun begitu, masalah-masalah ini biarlah diselesaikan oleh generasi sekarang, iaitu anak-anak muda hari ini.
Golongan warga emas hanya perlu melepaskan masalah ini pada generasi muda untuk tanganinya.
Sementara pihak yang akan menyelesaikannya nanti adalah golongan pemikir dalam masyarakat.
Bagi orang ramai yang lain, mereka hanya menjalankan kehidupan peribadi dan keluarga seperti biasa.


Bank Dunia gantung bantuan ke Afghanistan

Bank Dunia pada Selasa menangguhkan pembayaran bantuan kepada Afghanistan selepas Taliban menguasai negara yang dilanda peperangan itu.Menurut Agensi Anadolu, jurucakap bank itu berkata pihak bank “memantau rapat” keadaan di Afghanistan.“Kami bimbang dengan situasi di Afghanistan dan kesannya terhadap prospek pembangunan negara itu, terutama kaum wanita,” kata jurucakap itu.Sejak 2002, Bank Dunia, menerusi Persatuan Pembangunan Antarabangsa, telah memberikan komitmen sekitar AS$5.3 bilion untuk projek-projek pembinaan semula dan pembangunan di Afghanistan.Awal tahun ini, bank berkenaan menyalurkan kira-kira AS$800 juta kepada negara itu.Langkah itu susulan keputusan Tabung Kewangan Antarabangsa (IMF) minggu lalu yang memutuskan untuk menangguhkan akses kewangan Afghanistan, termasuk rizab monetari baharu bernilai hampir AS$440 juta.“Buat masa ini, masyarakat antarabangsa masih kurang jelas mengenai pengiktirafan kerajaan di Afghanistan, kesannya negara itu tidak dapat mengakses SDR atau sumber IMF lain,” kata seorang jurucakap IMF dalam satu kenyataan.Kenyataan itu merujuk kepada aset rizab pertukaran asing tambahan yang ditentukan dan diuruskan IMF.


Kes harian lepasi 3,300 jangkitan, 8 lagi terkorban

3,304 kes baru Covid-19 direkodkan semalam menjadikan jumlah keseluruhan sebanyak 4,956,722 kes.
Sebanyak 3,045 pesakit turut dilaporkan sembuh, menjadikan jumlah keseluruhan kes sembuh sebanyak 4,891,983.
Ketika ini, 28,165 kes aktif direkodkan di mana 26,130 atau 92.8% daripadanya menjalani kuarantin kendiri.
Tiada pesakit di pusat kuarantin sementara 1,945 (6.9%)  kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 90 kes dan 49 daripadanya memerlukan bantuan alat pernafasan.
Lapan lagi kes kematian termasuk tiga kes kematian sebelum tiba di hospital dicatatkan menjadikan keseluruhan korban akibat wabak itu sebanyak 36,574 orang.


40 lagi korban Covid, jumlah keseluruhan cecah 30,280

Sebanyak 40 lagi kematian akibat Covid-19 dilaporkan pada 27 November, menjadikan jumlah keseluruhan korban di seluruh negara sebanyak 30,280.Menurut data Github kementerian kesihatan, lapan atau 20% daripada kes dicatat semalam merupakan kematian sebelum tiba ke hospital (BID).Perak mencatatkan jumlah kematian tertinggi sebanyak enam kes atau 15%.Ia diikuti Kelantan, Selangor dan Terengganu yang mencatat lima kematian atau 12.5%.Joho, Pahang dan Pulau Pinang melaporkan tiga kematian, sementara Sabah, Sarawak dan Kuala Lumpur melaporkan dua kes masing-masing.Kedah, Melaka, Negeri Sembilan dan Perlis melaporkan satu kematian masing-masing manakala Putrajaya dan Labuan tidak melaporkansebarang kematian.Sebanyak 5,097 kes baru dilaporkan semalam, menjadikan jumlah keseluruhan kepada 2,619,577.67,252 kes aktif Covid-19 turut dicatat sementara 5,352 pesakit pulih daripada jangkitan.


Daesh mengaku bertanggungjawab serang bas mini di Afghanistan

Kumpulan pengganas Daesh mengaku bertanggungjawab atas dua siri letupan di bandar Mazar-i-Sharif, Afghanistan pada Khamis, lapor Sputnik, memetik Agence France-Presse (AFP).Serangan ke atas bas penumpang itu menggegarkan Mazar-i-Sharif, di wilayah Balkh pada Khamis, mengakibatkan sekurang-kurangnya sembilan orang terbunuh dan 13 lagi cedera. Satu letupan dilaporkan berhampiran kemudahan pendidikan manakala satu lagi siri letupan memusnahkan sebuah kenderaan.Cawangan Daesh Khurasan telah beroperasi di Afghanistan dan negara jiran Pakistan sejak 2015. Kumpulan itu mengaku bertanggungjawab atas beberapa serangan berdarah yang terjadi di negara yang kini dikuasai Taliban itu.Cawangan serantau Daesh di Afghanistan yang majoritinya Sunni berulang kali menyasarkan Syiah dan kelompok minoriti seperti Sufi.Komuniti Syiah di Afghanistan kebanyakannya terdiri daripada puak Hazara mewakili sekitar 10% dan 20% populasi keseluruhan di negara itu yang dihuni 38 juta penduduk.


Kerajaan boleh pinjam bangunan untuk kurangkan kesesakan penjara semasa darurat

Kesesakan di dalam penjara hingga boleh mengakibatkan penularan dan peningkatan kes Covid-19 dijangka dapat dikekang dengan adanya ordinan khas di bawah Proklamasi Darurat.Ketua Setiausaha Negara Mohd Zuki Ali berkata, Kluster Keselamatan di bawah Jawatankuasa Teknikal Pengurusan Darurat boleh mencadangkan untuk meminjam dan menguna pakai mana-mana bangunan untuk dijadikan depoh sementara.“Kesesakan di penjara menjadi antara satu faktor menyebabkan meningkatnya kes-kes Covid-19 kerana kita faham ‘nature’ di penjara, bilangan pesalah itu berada setempat dan terkurung dalam kapasiti yang ramai.“Maka, dengan tujuan untuk mengekang atau mengurangkan potensi berjangkitnya Covid-19, mungkin satu ordinan boleh kita bentuk, dengan memindahkan pesalah-pesalah ke dalam depoh sementara untuk mengurangkan bilangan tahanan dalam penjara, sekali gus dapat mematuhi Prosedur Operasi Standard (SOP),” katanya.Beliau berkata demikian dalam program Bicara Naratif yang disiarkan secara langsung oleh RTM, bertajuk Pengurusan Darurat: Pendekatan Strategik Memerangi Covid-19, yang turut menyaksikan Ketua Pengarah Majlis Keselamatan Negara (MKN) Mohd Rabin Basir sebagai panel malam tadi.Pada masa sama, Zuki berkata, tahanan yang bakal menghampiri tempoh tamat hukuman penjara, misalnya berbaki sebulan atau dua bulan, mungkin boleh dicadangkan untuk dibebaskan lebih awal.“Kita boleh meminda akta atau memperkenalkannya…kalau diperkenankan Yang di-Pertuan Agong, kita boleh memendekkan tempoh hukuman mereka.“Ini semua contoh cadangan, perkara-perkara ini kita akan bincangkan secara teliti dengan setiap kluster akan mengemukakan cadangan kepada Sidang Khas MKN dan sekiranya Sidang Khas MKN bersetuju, ia akan dibawa untuk perkenan Yang di-Pertuan Agong,” katanya.Beliau berkata di bawah pengurusan darurat, kerajaan juga akan dapat mengawal sebarang aktiviti sabotaj atau kenaikan harga barangan, bagi memastikan tiada pihak tidak bertanggungjawab mengambil kesempatan atas pandemik Covid-19.“Selama ini Akta Kawalan Harga dilaksanakan hanyalah ketika musim perayaan, jadi dalam keadaan darurat ini kita boleh memperkenalkan dan menggunakan ordinan untuk tujuan mengawal harga barangan…kita tidak mahu ada yang mengambil kesempatan,” katanya sambil menambah cadangan itu akan diberi fokus di bawah Kluster Ekonomi.Selain Kluster Keselamatan dan Ekonomi, empat kluster utama lagi ialah Kluster Kesihatan, Pendidikan, Komunikasi dan Kluster Perhubungan Persekutuan dan Negeri akan diberi fokus oleh kerajaan susulan penubuhan Jawatankuasa Teknikal Pengurusan Darurat.Jawatankuasa teknikal ini antara lain bertanggungjawab untuk memantau isu-isu berkaitan pelaksanaan dan pengurusan darurat, selain meneliti dan mengkaji isu-isu berbangkit berkaitan darurat dan mengesyorkan cadangan penyelesaian.


Gelaran ‘premier Sarawak’ digunakan bermula hari ini

Ketua menteri Sarawak akan menggunakan gelaran premier Sarawak mulai hari ini susulan pindaan Perlembagaan negeri yang diluluskan Dewan Undangan Negeri (DUN) bulan lalu dikuatkuasakan.Pejabat ketua menteri pula akan dikenali sebagai Pejabat Premier Sarawak.Dalam pada itu, gelaran timbalan ketua menteri akan ditukar kepada timbalan premier.Rang Undang-Undang Perlembagaan Sarawak (Pindaan) 2022 diluluskan dengan sokongan majoriti dua pertiga pada sidang DUN pada 15 Februari lalu.Menteri Pelancongan, Industri Kreatif dan Seni Persembahan Abdul Karim Rahman Hamzah yang membentangkan RUU tersebut berkata pindaan tersebut mencerminkan status istimewa Sarawak dalam persekutuan, berikutan beberapa pindaan dalam Perlembagaan Persekutuan berkaitan Perjanjian Malaysia 1963.Beliau juga berkata langkah menukar “ketua menteri” kepada “premier” di bawah Perkara 6(3) dalam perlembagaan negeri itu adalah selari dengan amalan di negara-negara Komanwel lain.“Ketua persekutuan digelar sebagai perdana menteri, sementara ketua wilayah dipanggil premier manakala sub wilayah- atau negeri diketuai ketua menteri,” katanya.